Iran kaji semula undang-undang wajib pakai hijab

TEHRAN, 4 Disember - Kerajaan Iran sedang mengkaji semula undang-undang mewajibkan wanita memakai hijab yang dilaksanakan selama berpuluh tahun di negara itu.Kajian itu sebagai usaha terbaru bagi menghentikan protes yang berlanjutan selama lebih dua bulan di negara itu yang dikaitkan dengan bantahan berhubung etika berpakaian.Siri protes ganas melanda Iran, sejak kematian seorang wanita berasar dari Kurdistan, Mahsa Amini, 22, pada 16 September lalu.Protes tercetus tiga hari selepas penahanan Mahsa yang didakwa melanggar kod pakaian berasaskan undang-undang syariah.Polis moral Iran menahan wanita itu atas dakwaan memakai hijab secara salah dan punca kematiannya ketika dalam tahanan masih dipertikaikan sehingga sekarang.Penunjuk perasaan wanita bertindak membakar hijab mereka dan melaungkan slogan anti-kerajaan terutama terhadap golongan ulama yang dituduh semakin tegar melaksanakan undang-undang berlandaskan Islam.Sejak kematian Amini, semakin ramai wanita di negara itu tidak lagi memakai hijab sebagai tanda protes, terutama di utara Tehran, malah tunjuk perasaan itu sudah merebak ke serata dunia."Parlimen dan badan kehakiman sedang meneliti isu ini (pemakaian hijab) sama ada perlu sebarang perubahan dari aspek undang-undang," kata Peguam Negara, Mohammad Jafar Montazeri.

(Sekumpulan wanita di Iran Tehran sedang berjalan-jalan di bandar/FOTO AFP)

Mohammad Jafar turut berkata, pasukan yang bertanggungjawab melakukan semakan semula sudah mengadakan pertemuan dengan Suruhanjaya Kebudayaan Parlimen Rabu lalu dan akan tampil dengan keputusan dalam tempoh satu atau dua minggu lagi.Pemakaian hijab diwajibkan bagi wanita di negara itu bermula pada April 1983, empat tahun selepas revolusi 1979 yang menggulingkan monarki disokong Amerika Syarikat (AS) dan tertubuhnya Republik Islam.Ia kekal sebagai isu yang sangat sensitif di negara itu, yang mana puak konservatif menegaskan ia harus diwajibkan, manakala pihak reformis mahu ia diserahkan sebagai pilihan kepada setiap individu.Walaupun syarat pemakaian hijab menjadi mandatori di Iran, perkembangan zaman menyaksikan ia tidak dikuatkuasa secara tegas, di mana wanita berpakaian jeans ketat dan bertudung longgar pelbagai warna menjadi kebiasaan. - AFP


Presiden China enggan terima vaksin barat

(Petugas kesihatan sedang melakukan saringan COVID-19 di China/FOTO REUTERS)

WASHINGTON, 4 Disember - Presiden China, Xi Jinping, enggan menerima vaksin pihak barat walaupun berdepan cabaran besar penularan wabak COVID-19, kata Pengarah Risikan Nasional Amerika Syarikat, Avril Haines hari ini.Meskipun kes harian COVID-19 di China kini berada di kemuncak tertinggi, namun sesetengah bandar sedang mengambil langkah melonggarkan ujian dan kuarantin selepas dasar sifar COVID-19 diperkenalkan Jinping mencetuskan kelembapan ekonomi yang mendadak serta pergolakan awam.Haines yang berucap di Forum Pertahanan Nasional Reagan di California berkata di sebalik impak sosial dan ekonomi akibat virus itu, Jinping masih enggan mengambil vaksin yang lebih baik dari barat, sebaliknya bergantung kepada vaksin di China yang kurang berkesan terhadap varian Omicron.“Melihat bantahan dan tindak balas terhadapnya adalah menentang naratif yang sering dikemukakan, iaitu China jauh lebih berkesan dalam mentadbir kerajaan.“Sekali lagi ia bukan sesuatu yang dianggap ancaman kepada kestabilan pada masa ini, atau perubahan rejim.“Tapi bagaimana ia berkembang adalah penting buat kedudukan Jinping,” kata Haines.

China tidak meluluskan mana-mana vaksin COVID-19 dari negara asing dan hanya memilih yang dihasilkan di dalam negara, namun beberapa kajian mencadangkan vaksin tersebut tidak berkesan sepenuhnya seperti beberapa vaksin asing.Menurut pakar, ini bermakna pelonggaran langkah pencegahan virus boleh mendatangkan risiko besar.White House mengesahkan pada awal minggu bahawa China tidak meminta bekalan vaksin dari AS.- REUTERS


12 keluarga mangsa gagal buah pinggang saman kerajaan Indonesia akibat ubat batuk berbahaya

JAKARTA, 4 Disember - Seramai 12 keluarga mangsa yang meninggal dunia atau cedera akibat komplikasi buah pinggang akut menyaman kerajaan Indonesia selepas mengambil ubat batuk sirap yang tercemar.Keluarga mangsa juga turut menyaman syarikat yang dituduh membekalkan produk terbabit.Indonesia menyaksikan peningkatan kes kecederaan buah pinggang kronik sejak Ogos lalu dengan kematian sekurang-kurangnya 199 orang.Kebanyakannya terdiri daripada kanak-kanak hingga mendorong siasatan dan larangan ke atas beberapa penjualan ubat cecair.

Tuntutan saman menyasarkan kementerian kesihatan, Badan Pengawal Ubatan dan Makanan (BPOM) dan tujuh syarikat yang terlibat dalam penjualan ubat jenis sirap yang mengandungi jumlah bahan kimia berlebihan.Peguam yang mewakili keluarga mangsa, Encik Awan Puryadi memberitahu AFP, mereka mengambil tindakan kerana pihak berkuasa gagal menghalang penjualan ubat-ubatan berbahaya hingga mengakibatkan kematian atau kecederaan kepada kanak-kanak. - AFP.


Ahli perniagaan Malaysia akan diekstradisi ke China bulan ini - Polis Thailand

(Teow Wooi Huat dibawa ke balai polis di daerah Sadao di Songkhla selepasditahan awal pagi Jumaat atas tuduhan pengubahan wang haram/FOTO AGENSI)

Bangkok, 4 Disember - Ahli perniagaan Malaysia dalam buruan Teow Wooi Huat dijangka dihantar ke China sebelum akhir bulan ini, kata penolong ketua polis Thailand Lt Jen Surachate Hakparn.Walaupun polis Malaysia juga meminta Teow dihantar pulang, Surachate berkata "tiada waran tangkap dikeluarkan terhadap Teow di Malaysia".Beliau berkata, polis Thailand menerima permintaan ekstradisi daripada kerajaan China."Kami berusaha (ekstradisi Teow) selama lebih sebulan. Kami mengemukakan permintaan kepada Peguam Negara. Sebaik selesai, Teow akan dihantar pulang ke China sebelum akhir tahun ini," katanya kepada Bernama di sini hari ini.Usahawan kelahiran Pulau Pinang berusia 55 tahun itu digelar Jho Low 2, merujuk kepada seorang lagi ahli perniagaan yang diburu Malaysia Low Taek Jho yang dikaitkan dengan skandal 1MDB, berada dalam senarai Notis Merah Interpol untuk disoal siasat.

Pada 22 Julai, Teow pengasas Kumpulan MBI ditahan Polis Imigresen Thailand selepas visanya dibatalkan dan sejak itu dia menunggu pengusiran pihak berkuasa Thailand.Malaysia dan China memburu Teow. China difahamkan negara pertama yang meminta Teow diekstradisi.Polis Beijing juga dilaporkan mahu dia disoal siasat berikutan saman yang difailkan kira-kira 400 pelabur dari China untuk mendapatkan semula pelaburan bernilai hampir RM100 juta.Pada 25 Julai lalu, Polis Diraja Malaysia (PDRM) memaklumkan pasukan itu dalam proses memohon Teow dihantar pulang ke Malaysia bagi membantu siasatan mengikut Seksyen 420 Kanun Keseksaan kerana menipu.Teow menjadi tajuk utama di Thailand. Pada 2011, dia dijatuhi hukuman penjara sehari dan denda RM160,000 atas dua pertuduhan menipu lebih RM1 juta dalam skim pelaburan – Island Red Café.Pada 2017, pihak berkuasa Malaysia membekukan sejumlah 91 akaun bank dengan RM177 juta yang dikaitkan dengan MBI International.Pada 2019, ratusan warga China mengadakan bantahan secara aman di luar Kedutaan China di Kuala Lumpur mendakwa mereka ditipu skim piramid dalam talian yang dikendalikan MBI.Tahun lalu, polis berkata, Teow dan dua anak lelakinya terbabit dalam skim penipuan Macau membabitkan RM336 juta. Bagaimanapun, polis percaya Teow telah melarikan diri ke negara itu dan bersembunyi di Dannok, Sadao, selatan Thailand. - BERNAMA


WHO beri lampu hijau penyenaraian penggunaan kecemasan kepada 3 vaksin keluaran China

GENEVA, 4 Disember- Pertubuhan Kesihatan Sedunia (WHO) memberi lampu hijau penyenaraian penggunaan kecemasan kepada sembilan vaksin dan variasi COVID-19, termasuk tiga yang dihasilkan oleh China: vaksin Sinovac, Sinopharm dan CanSinoBIO.Pengarah Eksekutif Program Kecemasan Pertubuhan Kesihatan Sedunia (WHO) yang juga pemimpin kedua tertinggi badan itu, Michael Ryan memberitahu agensi kesihatan PBB turut gembira dan berpuas hati melihat kadar pengambilan vaksinasi Covid-19 semakin baik.di China."Walau bagaimanapun, ketiga-tiga vaksin dihasilkan China tidak menggunakan teknologi mRNA, seperti yang digunakan dalam dos Pfizer-BioNTech dan Moderna.yang menghasilkan imuniti sangat berkesan terhadap virus itu."Namun beberapa negara yang tidak menggunakan suntikan sedemikian dalam program vaksinasi utama mereka kini menggunakannya sebagai penggalak untuk meningkatkan perlindungan."Saya tahu pihak berkuasa China sedang mengkaji untuk membangunkan vaksin mRNA mereka sendiri, dan saya tidak fikir terdapat sebarang sekatan ke atas China untuk mengaksesnya."Sudah tentu, ia adalah pilihan yang sangat kukuh untuk negara menyasarkan penggalak menggunakan vaksin lain yang mungkin memberikan keluasan, kedalaman dan panjang perlindungan yang lebih baik." katanya. Sebelum ini, kadar vaksinasi yang rendah adalah antara halangan terbesar untuk menamatkan sekatan yang 'mengurung' berjuta-juta orang di dalam rumah, menekan ekonomi dan menghalang kebanyakan penduduk keluar dari China.

(Pengarah Eksekutif Program Kecemasan Pertubuhan Kesihatan Sedunia (WHO) yang juga pemimpin kedua tertinggi badan itu, Michael Ryan/AFP)

China, di mana COVID-19 buat pertama kali dikesan pada 2019 di Wuhan, adalah negara terakhir yang cuba menghentikan penularan sepenuhnya menerusi sekatan ketat.Kebanyakan negara lain sudah lama melonggarkan kawalan dan cuba hidup dengan virus yang sudah membunuh sekurang-kurangnya 6.6 juta orang di seluruh dunia dan menjangkiti hampir 650 juta yang lain.-AFP


Legenda bola sepak Pele dalam keadaan stabil

SAO PAULO, 4 Disember- Legenda bola sepak Brazil, Pele dilaporkan berada dalam keadaan stabil.Pihak Hospital Albert Einstein berkata Pele, 82 tahun, memberi tindak balas positif kepada rawatan untuk "jangkitan pernafasan".Beliau dimasukkan ke hospital pada Selasa untuk rawatan susulan selepas pembedahan membuang colon tumor pada September 2021.

Pele pernah membantu Brazil memenangi tiga Piala Dunia pada tahun 1958, 1962 dan 1970.Beliau menjadi penjaring terbanyak untuk pasukan Brazil dengan 77 gol dalam 92 perlawanan dan dianggap sebagai seorang pemain terhebat sepanjang zaman.


Tahap waspada rendah boleh wujudkan varian berbahaya baharu COVID-19 -WHO

(Jangkitan COVID-19 berada pada rekod tertinggi di China dan telah mula meningkat di beberapa bahagian di Britain selepas penurunan selama berbulan-bulan. divaksinasi/AFP)

GENEVA, 4 Disember- Pertubuhan Kesihatan Sedunia (WHO) mengeluarkan amaran, kesilapan dalam strategi menangani COVID-19 tahun ini bakal mewujudkan ruang untuk varian baharu berbahaya muncul.Amaran itu dikeluarkan ketua pengarahnya, Dr Tedros Adhanom Ghebreyesus sekali gus mengubah nadanya beberapa bulan lepas bahawa dunia boleh menamatkan wabak itu.Katanya, walaupun 90 peratus penduduk dunia kini mempunyai tahap imuniti terhadap COVID-19, namun tetap memberi amaran bahawa varian baharu yang membimbangkan masih boleh muncul.Tambahnya, tahap waspada yang berkurang boleh membuka pintu untuk varian baharu muncul dan mengatasi Omicron yang dominan di seluruh dunia."WHO menganggarkan sekurang-kurangnya 90 peratus penduduk dunia kini mempunyai beberapa tahap imuniti terhadap SARS-CoV-2, disebabkan jangkitan atau vaksinasi sebelum ini"."Kami lebih hampir untuk dapat mengatakan bahawa fasa kecemasan pandemik telah berakhir, namun fasa tersebut hakikatnya masih belum tiba sepenuhnya."Jurang dalam pengawasan, ujian, penjujukan dan pemvaksinan terus mewujudkan keadaan yang sempurna untuk varian baharu yang dibimbangi muncul sehingga boleh menyebabkan kematian yang mendadak dengan jumlah lebih tinggi." katanya.Hujung minggu lalu menandakan genap setahun sejak organisasi itu mengumumkan Omicron sebagai varian baharu yang menjadi kebimbangan dalam pandemik COVID-19."Sejak ia telah melanda dunia, terbukti wabak ini lebih mudah ditularkan daripada pendahulunya, Delta," katanya.

(Dr Tedros Adhanom Ghebreyesus memberi amaran walaupun 90 peratus penduduk dunia kini mempunyai tahap imuniti terhadap COVID-19, namun tetap memberi amaran bahawa varian baharu yang membimbangkan masih boleh muncul/AFP)

Tedros berkata kini terdapat lebih daripada 500 sub keturunan Omicron yang sangat mudah menular dengan kesemuanya dapat mengatasi imuniti terbina dengan lebih mudah, walaupun memberi gejala lebih ringan berbanding varian sebelumnya.Katanya, 6.6 juta kematian sudah dilaporkan kepada WHO, daripada hampir 640 juta kes berdaftar. Namun agensi kesihatan PBB mengatakan ini akan menjadi jumlah yang sangat rendah, dan tidak mencerminkan jumlah sebenar."Lebih 8,500 kematian direkodkan minggu lagu disebabkan COVID-19 , angka yang tidak boleh diterima tiga tahun selepas pandemik, apabila kita mempunyai begitu banyak alat untuk mencegah jangkitan dan menyelamatkan nyawa," katanya.Jangkitan COVID-19 berada pada rekod tertinggi di China dan telah mula meningkat di beberapa bahagian di Britain selepas penurunan selama berbulan-bulan.WHO menggesa kerajaan di seluruh dunia memberi tumpuan kepada mereka yang berisiko, seperti orang yang berumur lebih 60 tahun dan yang mempunyai penyakit kronik untuk divaksinasi.-AFP


COVID-19: WHO sambut baik langkah China longgar sekatan

GENEVA, 4 Disember- Pertubuhan Kesihatan Sedunia (WHO) menyambut baik langkah diambil China yang kini melonggarkan sekatan COVID-19, susulan protes di seluruh negara terhadap tindakan keras Beijing menangani wabak ituKetidakpuasan hati menyaksikan demontrasi meluas minggu lalu yang membuka banyak gesaan untuk lebih banyak kelonggaran diberikan pihak berkuasa negara itu.

Sejak beberapa hari kebelakangan ini, banyak bandar menyaksikan lonjakan protes oleh penduduk yang menentang sekatan baharu, manakala sebahagiannya bertukar ganas termasuk di Guangzhou, apabila polis bertempur dengan penunjuk perasaan.Bandar di seluruh China membatalkan sekatan COVID-19 pada Jumaat, dengan melonggarkan peraturan ujian saringan dan kuarantin.Pengarah Eksekutif Program Kecemasan WHO, Michael Ryan berkata, langkah diambil China untuk melonggarkan sekatan itu adalah wajar."Kami gembira mengetahui bahawa pihak berkuasa China sedang menyesuaikan strategi semasa mereka," mengimbangi langkah kawalan dengan kehidupan masyarakat yang "menderita"."Kami berharap ini akan berkembang dan kami melihat bahawa strategi yang lebih teratur dan sesuai dengan keadaan semasa dapat mengimbangi kawalan virus dengan kehidupan, meneruskan peluang mata pencarian, kesejahteraan dan hak asasirakyat China." katanya yang merupakan pemimpin kedua tertinggi badan itu.Katanya, jelas terdapat kekecewaan yang sememangnya menjadi kebiasaan setiap kali sesuatu wabak melanda di seluruh dunia kerana kehidupan orang ramai terkesan akibat wabak itu."Adalah penting bagi kerajaan mendengar rakyat mereka apabila rakyat menderita. Kami benar-benar mahu melihat pelarasan itu berlaku dan dipercepatkan," katanya.

(Beberapa bandar di China membatalkan sekatan Covid-19 bermula Jumaat, dengan melonggarkan peraturanujian saringan dan kuarantin/AFP)

Terdahulu, China mengumumkan akan melonggarkan sekatan sebahagian dasar sifar COVID-19 dengan membenarkan penduduk dijangkiti menjalani kuarantin di rumah.Chaoyang bakal menjadi bandar pertama melaksanakan kaedah baharu itu, yang mana penduduk dijangkiti tidak perlu lagi dipindahkan ke pusat kuarantin dibawah kerajaan.Peraturan baharu akan membenarkan penduduk menjalani kuarantin di rumah setelah menandatangani sepucuk surat dengan syarat tidak akan keluar semasa tempoh berkenaan, serta pengimbas dipasang pada pintu rumah mereka.Kelonggaran sementara pula akan diberikan kepada golongan warga emas dan wanita hamil yang sukar mengunjungi kemudahan kesihatan. – AFP


Rusia tolak penetapan harga siling minyak

(Jurucakap Menteri Luar Rusia, Maria Zakharova mengumumkan negara itu akan berhenti membekalkan minyak keluarannya kepada negara yang mempersetujui harga siling ditetapkan yang didakwa lebih rendah daripada harga pasaran semasa dunia/REUTERS)

KIEV, 4 Disember- Rusia menolak penetapan harga siling dikenakan ke atas minyaknya dan sedang menganalisis cara untuk bertindak balas.Menurut Jurucakap Kremlin, ia sebagai tindak balas kepada perjanjian oleh kuasa Barat yang bertujuan mengehadkan sumber utama pembiayaan untuk perangnya di Ukraine.Tindak balas itu akan dikenakan dalam kalangan negara Barat yang menyokong Ukraine dan mengancam untuk berhenti membekalkan bahan mentah itu kepada negara yang mempersetujuinyaKatanya, Moscow telah membuat persiapan untuk tindak balas pengumuman had harga oleh Kumpulan Tujuh Negara, Kesatuan Eropah dan Australia, lapor agensi berita Rusia TASS."Kami tidak akan menerima had harga ini," agensi berita RIA memetiknya sebagai berkata. Beliau menambah bahawa Rusia akan menjalankan analisis pantas perjanjian itu dan bertindak balas selepas itu, lapor RIA.Rusia telah berulang kali berkata ia tidak akan membekalkan minyak kepada negara yang melaksanakan had itu, pendirian yang ditegaskan semula oleh Mikhail Ulyanov, duta Moscow ke organisasi antarabangsa di Vienna, dalam catatan di media sosial pada Sabtu.“Mulai tahun ini Eropah akan hidup tanpa minyak Rusia".katanya.

(Platform minyak Rosneft, syarikat peneraju industri minyak Rusia dan antara syarikat minyak dagangan awam terbesar di dunia/REUTERS)

Kelmarin, Australia, Britain, Kanada, Jepun, Amerika Syarikat dan 27 negara Kesatuan Eropah (EU) bersetuju menetapkan harga siling AS$60 (RM263) setong ke atas minyak Russia.Di bawah perjanjian yang dimeterai pada Jumaat lalu, syarikat insurans dan firma lain yang terbabit dalam penghantaran minyak, boleh membekalkan minyak mentah Rusia jika harganya mengikut siling ditetapkan atau pada kadar lebih rendah.Memandangkan kebanyakan syarikat insurans terletak di EU dan United Kingdom, mereka dijangka dikehendaki mematuhi had siling ditetapkan.Minyak mentah Rusia sekarang sememangnya dijual mengikut harga siling AS$60 (RM263) iaitu kadar potongan harga agak tinggi berbanding penanda aras Brent yang ditetapkan pada sekitar AS$85.42 (RM375) setong Jumaat lalu.Ini boleh merumitkan penghantaran minyak mentah Rusia yang berharga melebihi had, malah ke negara yang bukan sebahagian daripada perjanjian itu.-REUTERS


Seorang cedera dalam kejadian gempa bumi di Garut

(Tiga kanak-kanak melalui kawasan runtuhan akibat gempa di Cianjur/AFP)

JAKARTA, 3 Disember- Sekurang-kurangnya seorang cedera selepas gempa bumi kuat melanda di Pekan Garut Jawa Barat petang tadi.Menurut Ketua Badan Pengurusan Bencana Nasional (BNPB) Indonesia Suharyanto, mangsa yang cedera dibawa ke hospital.Ketika ini tiada laporan mengenai mangsa lain atau kerosakan besar yang berlaku.Agensi Meteorologi, Klimatologi dan Geofizik (BMKG) memberi amaran kepada penduduk berhampiran pusat gempa itu supaya berhati-hati dengan potensi gempa susulan.Ketua penyelamat tempatan di Garut, Budi Satria berkata, tiada kerosakan yang serius dalam kejadian itu.Ketika ditanya wartawan Kompas, beliau turut menceritakan kejadian itu, "kelihatan orang berlari keluar dari kediaman ketika gempa, namun apabila ia reda, kesemua mereka kembali melakukan aktiviti masing-masing. Alhamdulillah, setakat ini semuanya selamat."Indonesia kerap mengalami gempa berikutan kedudukannya berada di Lingakaran Api Pasifik.Bulan lalu gempa bumi berukuran 5.6 pada skala Richter melanda bandar Cianjur di Jawa Barat dan mengakibatkan 331 penduduk terbunuh dalam kejadian itu. Ribuan penduduk turut tercedera serta menyebabkan puluhan ribu yang lain kehilangan tempat tinggal akibat kediaman mereka musnah akibat gegaran itu.Kebanyakan mayat ditemui tertimbus di bawah runtuhan selepas gempa tersebut, namun ada juga yang berjaya diselamatkan. Dalam satu operasi menyelamat, seorang kanak-kanak lelaki berusia enam tahun berjaya diselamatkan dan ianya disifatkan sebagai satu "keajaiban" oleh pekerja kecemasan.- AFP

(Penduduk masih meneruskan aktiviti harian selepas dilanda gempa bumi/AFP)


Tren kargo tergelincir di Songkhla susulan letupan bom

SONGKHLA, 4 Disember - Sebuah kereta api barang Thailand yang menuju ke Malaysia tergelincir selepas bahan letupan yang diletakkan di landasan kereta api itu meletup di Sadao, Songkhla.Kereta api yang mengangkut getah dari Hatyai ke Padang Besar itu dilaporkan tergelincir pada 12.50 tengah hari (waktu tempatan) pada Sabtu.State Railway of Thailand (SRT) memaklumkan tiada kecederaan dilaporkan melibatkan pekerja kereta api termasuk dua pemandu, seorang juruteknik dan pekerja lain.

"11 daripada 15 gerabak kontena rosak dan tergelincir daripada landasan," kata SRT menerusi kenyataan.Sementara itu, Penguasa Polis Sadao, Kol Bantern Laochareng berkata siasatan awal mendapati letupan tersebut menyebabkan kereta api barang itu tergelincir menyebabkan kontena jatuh daripada landasan.Insiden itu turut menyebabkan landasan mengalami kerosakan teruk.“Siasatan awal mendapati bom buatan sendiri seberat kira-kira 26 kilogram (kg) ditanam di atas landasan.Kami menemukan lubang besar di trek," katanya.Berikutan itu, laluan Hatyai-Padang Besar akan ditutup selama beberapa hari bagi menjalankan kerja-kerja pembaikan.-AFP


Gempa bumi berukuran 6.4 pada skala richter landa Garut

JAKARTA, 3 Disember- Satu gempa bumi berukuran 6.4 pada skala Richter melanda Garut di wilayah Jawa Barat hari ini, menurut Agensi Meteorologi, Klimatologi dan Geofizik (BMKG) Indonesia.Tiada amaran tsunami dikeluarkan, namun BMKG memberi amaran kepada orang ramai supaya bersiap sedia menghadapi kemungkinan gempa susulan.Gempa yang berlaku pada 4.49 petang waktu Indonesia Barat, berpusat di 52 kilometer (km) barat daya Garut pada kedalaman 118 km.Gegaran turut dirasai di ibu kota, iaitu kira-kira 154 km dari pusat gempa. Bangunan tinggi turut bergoyang selama beberapa saat ketika gempa itu berlaku.Pada November, satu gempa bumi berukuran 5.6 pada skala Richter melanda daerah Cianjur, Jawa Barat dan mengorbankan lebih 300 orang.


Beijing kurangkan sekatan COVID-19

(Kakitangan keselamatan di kawasan kediaman COVID-19 di Beijing/REUTERS)

BEIJING, 3 Disember- Penduduk di Beijing beratur panjang untuk melakukan ujian COVID-19 hari ini namun beberapa tempat untuk melakukan ujian saringan turut ditutup kerana China berusaha untuk menjadikan dasar sifar COVID-19. Bagaimanapun perkara itu dilaksanakan pada keadaan ekonomi yang perlahan ditambah dengan kekecewaan penduduk dan mencetuskan pergolakan di negara itu.Ibu kota China menarik semula syarat hanya individu yang mempunyai keputusan negatif COVID-19 sahaja yang boleh memasuki pasar raya.Bermula 5 Disember, syarat tersebut akan diguna pakai bagi mereka yang menggunakan perkhidmatan kereta api bawah tanah.Bagaimanapun, masih banyak tempat yang mengenakan syarat ketat.Seorang penduduk berusia 64 tahun, Yan Fenghe, memberitahu, dia telah beratur kira-kira dua jam untuk mendapatkan ujian COVID-19. Manakala seorang pekerja restoran, Zhu, berkata dia terpaksa berjalan kaki selama hampir 10 minit untuk mendapatkan ujian itu.Setakat Jumaat, China melaporkan 32,827 jangkitan COVID-19 tempatan baharu dan bersedia untuk mengumumkan pengurangan keperluan ujian tersebut di seluruh negara. Manakala kes positif dan kontak rapat dibenarkan untuk berada di dalam rumah yang sama dalam keadaan tertentu.- REUTERS

(Pekerja kesihatan bersiap sedia memasuki pangsapuri di Beijing/REUTERS)


Elon Musk siar fail dalaman Twitter berkaitan skandal Hunter Biden

HOUSTON, 3 Disember- Ketua Pegawai Eksekutif Twitter baharu Elon Musk mendedahkan fail dalaman syarikat yang menunjukkan pengurusan terdahulu cuba menyembunyikan kisah skandal komputer riba Hunter Biden yang ditinggalkan semasa Pilihan Raya Presiden Amerika Syarikat 2020 pada Jumaat, lapor Agensi Anadolu.Dalam satu rangkaian twit, wartawan bebas Matt Taibbi berkata beliau menerima "ribuan dokumen dalaman" daripada sumber Twitter menunjukkan kepada penindasan cerita komputer riba Biden di Twitter. Syarikat itu secara kontroversi menyekat orang ramai daripada menulis twit dan menghantar mesej langsung mengenai cerita itu."Twitter mengambil langkah bagi menyekat penyebaran cerita itu dengan mengalih keluar pautan dan menyiarkan amaran 'tidak selamat.' Malah mereka menyekat penghantarannya melalui mesej langsung menggunakan alat yang dikhaskan untuk kes ekstrem, contohnya pornografi kanak-kanak," tulis Taibbi di Twitter.Tajuk utama dalam New York Post yang disiarkan pada 2020, "satu e-mel mendedahkan bagaimana Hunter Biden memperkenalkan ahli perniagaan Ukraine kepada ayahnya," merujuk Presiden AS. Ketika itu Joe Biden, merupakan naib presiden. Tetapi cerita itu tidak pernah mendapat tarikan dalam media arus perdana, mungkin sebahagiannya ditapis oleh Twitter.Tidak lama selepas Post menerbitkan artikel itu, Twitter menunjukkan kebimbangan mengenai bahan yang digodam sebagai alasan untuk menyekat cerita itu.Perincian dokumen dalaman Taibbi menunjukkan ianya berat sebelah berbanding pengurusan Twitter sebelum ini.

Dalam satu twit, Taibbi menulis, "subplot yang menakjubkan dalam urusan komputer riba Twitter/Hunter Biden. Berapa banyak yang dilakukan tanpa pengetahuan Ketua Pegawai Eksekutif Jack Dorsey, dan berapa lama masa yang diambil untuk keadaan menjadi seperti biasa (seperti yang dikatakan oleh seorang bekas pekerja) walaupun selepas Dorsey ikut campur."Twitter dan Facebook mengambil langkah untuk mengehadkan penyebaran artikel itu.Twitter menyekat pekerja daripada menghantar twit pautan ke cerita itu atau menghantarnya dalam mesej peribadi.Facebook berkata ia "mengurangkan" pengedaran artikel itu manakala pemeriksa fakta pihak ketiga menyemaknya.Taibbi dalam satu catatan berkata, dia tidak melihat bukti bahawa terdapat penglibatan kerajaan dalam langkah Twitter untuk menyekat cerita itu.Hunter Biden berkata pendakwa raya persekutuan di negeri Delaware, AS sedang menyiasat cukainya namun dia belum didakwa. Dia telah menafikan sebarang salah laku.- BERNAMA


Beribu-ribu pekerja sokong mogok pemandu lori di Seoul

SEOUL, 3 Disember- Beribu-ribu pekerja Korea Selatan daripada kesatuan buruh terbesar di negara itu mengadakan perhimpunan hari ini berhampiran Perhimpunan Kebangsaan di Seoul bagi menyokong mogok berterusan oleh pemandu lori.Gabungan Kesatuan Sekerja Korea (KCTU) berkata, kira-kira 5,000 pekerja termasuk pemandu lori, hadir bagi membantah dasar buruh kerajaan.Mogok di seluruh negara itu memasuki hari ke-10 dan disertai lebih 20,000 pemandu lori. Perkara itu mengganggu penghantaran bekalan negara, walaupun kerajaan mengarahkan mereka untuk kembali bekerja. Mogok itu dianggarkan menelan belanja sebanyak 1.6 trilion won ($1.23 bilion), kata Kementerian Industri pada Khamis.Jurucakap KCTU Han Sang-jin ketika ditemui berkata, “kami diberitahu untuk menghentikan mogok dan kembali bekerja kerana ia memberi kesan serius terhadap ekonomi. Namun, jika difikirkan pemandu lori tidak dibayar dengan gaji yang mencukupi, walaupun pengaruh pemandu lori memberi kesan yang besar terhadap ekonomi.”Kerajaan berkata perkara itu tidak akan memberikan kesan terhadap sistem gaji minimum bagi pemandu lori untuk tempoh tiga tahun akan datang. Menurut kesatuan itu perkara tersebut harus kekal dengan skop yang lebih luas. Pemandu lori yang enggan kembali memulakan tugas selepas perintah "mula kerja" boleh didenda, dipenjarakan atau kehilangan lesen mereka.- REUTERS

(Mogok pemandu lori di hadapan hab pengangkutan Uiwang, Selatan Seoul/REUTERS)


Afghanistan kutuk serangan ke atas kedutaan Pakistan

(Bendera Pakistan dan bendera Taliban di bandar sempadan Pakistan-Afghanistan/REUTERS)

KABUL, 4 Disember- Kerajaan sementara kendalian Taliban mengutuk sekeras-kerasnya serangan ke atas Kedutaan Pakistan di Kabul menyifatkan sebagai satu tindakan keganasan dan memberi jaminan akan memastikan keselamatan misi diplomatik di negara itu, lapor Xinhua.“Kerajaan Islam Afghanistan mengutuk serangan ke atas kedutaan Pakistan dan tidak akan membenarkan mana-mana yang berniat jahat untuk menimbulkan ancaman kepada keselamatan misi diplomatik di Kabul,” kata jurucakap Kementerian Luar, Abdul Qahar Balkhi di Twitter.Lelaki bersenjata yang tidak dikenali menyerang kedutaan Pakistan di Kabul pada Jumaat dan mencederakan seorang pengawal misi, namun ketua misi itu terlepas tanpa kecederaan.Jurucakap polis Kabul Khalid Zadran mengesahkan serangan itu."Kedutaan Pakistan terkena tembakan dari sebuah rumah di kawasan Karta-e-Parwan pada petang Jumaat. Pasukan keselamatan tiba tepat pada masanya di kawasan itu dan menahan seorang suspek di situ," katanya.Tiada kumpulan atau individu mengaku bertanggungjawab ke atas serangan tersebut, dan pentadbiran juga tidak menuding jari kepada mana-mana kumpulan tertentu.Zahdan turut menambah, siasatan dimulakan ke atas serangan itu dan hasilnya akan didedahkan kepada umum.Ini adalah serangan kedua terhadap misi diplomatik di Kabul sejak empat bulan lalu. Sebelum ini, serangan bom berani mati di pintu masuk kedutaan Rusia pada awal September lalu meragut enam nyawa termasuk dua kakitangan kedutaan itu.Serangan ke atas kedutaan Pakistan baru-baru ini mendapat kecaman meluas di dalam dan luar negara. Beberapa negara termasuk anggota Majlis Keselamatan PBB serta warga Afghanistan daripada semua lapisan masyarakat menyifatkan serangan itu sebagai satu tindakan keganasan dan menyeru pentadbiran untuk memastikan keselamatan misi diplomatik yang berpangkalan di Afghanistan.- BERNAMA


Guns N' Roses saman perniagaan senjata api

AMERIKA SYARIKAT, 3 Disember- Kumpulan rock terkemuka dunia, Guns N’ Roses memfailkan saman ke atas perniagaan dalam talian,Texas Guns and Roses yang menjual senjata api.Dalam saman yang difailkan Khamis lalu di mahkamah persekutuan Los Angeles, kumpulan itu mendakwa perniagaan terbabit menjual produk dengan sengaja menggunakan nama dagang Guns N’ Roses tanpa kelulusan, lesen atau pengetahuan mereka."Guns N' Roses secara munasabah tidak mahu dikaitkan dengan defendan, seorang peruncit senjata api dan senjata. "Selain itu, peniagaan senjata api mempunyai peraturan dan kawalan tertentu yang ketat, yang mana jika dijual secara dalam talian boleh menimbulkan salah tanggap kepada orang ramai," demikian menurut saman yang difailkan.Texas Guns and Roses menjual pelbagai senjata api, peluru, dan perisai yang didaftarkan di Houston sejak tahun 2016.Guns N' Roses ditubuhkan pada tahun 1984 merupakan salah sebuah kumpulan rock paling berjaya sepanjang zaman dan diiktiraf ke dalam Hall of Fame Rock & Roll pada tahun 2012. -AFP

(Duff McKagan, salah seorang ahli kumpulan Guns N' Roses/FB Guns N' Roses)


PBB diseru bentang inisiatif baharu demi keamanan di timur tengah

RAMALLAH, 3 Disember- Perdana Menteri Palestin Mohammed Ishtaye menggesa Pertubuhan Bangsa-Bangsa Bersatu (PBB) membentangkan inisiatif keamanan di Timur Tengah bagi menamatkan konflik dengan Israel pada Jumaat.Menurut laporan Xinhua, Ishtaye membuat kenyataan itu semasa mesyuarat maya anjuran Suruhanjaya Ekonomi dan Sosial PBB untuk Asia Barat (ESCWA) di ibu pejabat PBB di New York sebagai menandakan Hari Perpaduan Antarabangsa dengan Rakyat Palestin.Beliau menggesa anggota PBB "untuk menyokong permohonan Palestin untuk mendapatkan keahlian penuh dalam PBB, memberi tekanan kepada Israel untuk membenarkan pilihan raya umum diadakan di Palestin, dan meminta Israel bertanggungjawab atas jenayah yang dilakukannya terhadap rakyat Palestin."Palestin mahu menubuhkan sebuah negara merdeka bersama Israel di wilayah Palestin yang diduduki oleh Israel pada 1967, termasuk Tebing Barat dan Semenanjung Gaza, dengan Baitulmaqdis Timur sebagai ibu kotanya.Pada Selasa, Setiausaha Agung PBB Antonio Guterres menegaskan semula penyelesaian dua negara pada Hari Perpaduan Antarabangsa dengan Rakyat Palestin."Pendirian PBB adalah jelas: keamanan mesti diteruskan, pendudukan mesti ditamatkan. Kami teguh dalam komitmen kami untuk merealisasikan visi dua negara, Israel dan Palestin. Hidup berdampingan dalam keamanan dan keselamatan, dengan Baitulmaqdis sebagai ibu kota kedua-dua negeri," katanya dalam satu mesej.- BERNAMA


Brexit punca harga makanan di Britain naik

LONDON, 3 Disember- Britain terpaksa menanggung tambahan kos makanan pengguna hampir enam bilion pound (RM32 bilion) selepas keluar dari Kesatuan Eropah (EU).Kajian yang dilakukan Sekolah Ekonomi London (LSE) memaklumkan, keadaan itu telah menjejaskan golongan miskin dan meningkatkan kadar inflasi di negara terbabit.LSE menyatakan Brexit mula meningkatkan kos makanan sejak akhir 2019, menyaksikan harga barangan meningkat sehingga enam peratus dalam tempoh dua tahun."Brexit menyebabkan banyak syarikat ‘mengalihkan’ kos tanggungan kepada pengguna,” kata pengarang bersama kajian LSE, Richard Davies.Dalam laporannya, LSE turut menyatakan, Brexit menyaksikan bil makanan isi rumah meningkat secara purata 210 pound (RM1,128) dalam tempoh dua tahun menjelang penghujung 2021.Britain sebelum ini sudah pun dicengkam krisis kos sara hidup apabila inflasi melonjak ke tahap tertinggi hingga pelbagai pihak merancang mahu mengadakan mogok bagi menuntut kenaikan gaji.Harga pengguna juga dipengaruhi perang Russia di Ukraine dan peningkatan permintaan selepas pandemik COVID-19 mulai reda. -AFP


Pedro Castillo tekad terus berkhidmat sehingga tamat tempoh

LIMA, 3 Disember- Presiden Peru Pedro Castillo pada Jumaat berkata tiada apa boleh menghalang beliau terus berkhidmat sehingga tempoh penggalnya tamat.Beliau berkata demikian sehari selepas Kongres Peru mengundi untuk memulakan prosiding pemecatan terhadapnya atas dakwaan "ketidakcekapan moral", lapor Xinhua.Presiden berkata beliau menyambut baik gesaan untuk berdialog dan "gencatan senjata politik" antara cabang eksekutif dan perundangan Peru yang dibuat dalam laporan awal pegawai dari Pertubuhan Negara-negara Amerika yang melawat negara itu pada 21 hingga 22 Nov.Berdasarkan undi 73 berbanding 32, Kongres memutuskan untuk memulakan prosiding pemecatan terhadap presiden dengan pengundian dijadual berlangsung pada 7 Dis.Usul pemecatan itu mesti menerima sekurang-kurangnya 87 undi atau dua pertiga sokongan ahli parlimen untuk membolehkan presiden disingkirkan.- BERNAMA

(Penyokong Pedro Castillo adakan tunjuk perasaan di hadapan ibu pejabat Kongres di Lima/AFP)


Iran siasat kematian lelaki rai kekalahan Piala Dunia

BANDAR-E ANZALI, 3 Disember- Iran mengeluarkan kenyataan akan menyiasat insiden kematian seorang lelaki tempatan, Mehran Samak, 27, yang meraikan kegagalan pasukan bola sepak negara dalam saingan di Piala Dunia Qatar 2022.Dalam kejadian itu, Mehran didakwa ditembak mati oleh pasukan keselamatan selepas dia membunyikan hon keretanya di Bandar-E Anzali di Theran, Selasa lalu."Mehran Samak mati dengan mencurigakan selepas terkena peluru senapang patah di Bandar-E Anzali", kata pendakwa raya wilayah Gilan, Mehdi Fallahmiri.“Siasatan telah dibuka dan seorang pendakwa raya tempatan telah ditugaskan untuk kes itu,” tambahnya.

Iran gagal meneruskan saingan dalam kejohanan Piala Dunia selepas tewas 0-1 kepada musuh ketat, Amerika Syarikat (AS).Dalam perkembangan berkaitan, Ketua Kor Pengawal Revolusi Islam, Mejar Jeneral Hossein Salami, berkata musuh Iran telah mempengaruhi belia yang gembira dengan keputusan bola sepak.“Hari ini, mereka (musuh) semuanya cuba menyemai putus asa dalam hati anak muda, malah ada antara mereka yang menunjukkan rasa puas hati dan mereka gembira dengan tersingkirnya pasukan bola sepak negara,” katanya. -AFP

(Orang ramai berkumpul ketika pengebumian Mehran Samak)


Seludup dadah dalam buah kelapa

(Pil fentanyl palsu disorok dalam kelapa/Reuters)

MEXICO, 3 Disember- Taktik menyorok dadah disyaki pil fentanyl palsu di dalam buah kelapa berjaya dihidu anggota penguatkuasa di utara Sonora, di sini, kelmarin.Dalam operasi itu, dua suspek yang merupakan pemandu dan penumpang sebuah trak ditahan untuk siasatan.Mereka ditahan ketika membawa kira-kira 300 kilogram pil terbabit di dalam sebuah trak yang dalam perjalanan menuju ke sempadan Sonoyta.Dalam video yang dikongsi oleh Pejabat Peguam Negara Mexico kepada Reuters memaparkan, seorang pegawai dilihat membuka buah kelapa yang mendedahkan bungkusan plastik di dalamnya.Difahamkan, pengedar dadah sering mencampurkan fentanyl ke dalam dadah lain seperti heroin dan pil palsu untuk mengaburi pelanggan serta meningkatkan keuntungan mereka.Bahan terlarang itu didapati 100 kali ganda lebih kuat daripada morfin. -Reuters

(Fentanyl ubat tahan sakit untuk penyakit kronik/Reuters)


Ecuador rancang lindungi burung liar Galapagos daripada ancaman selsema burung

QUITO, 3 Disember-Ecuador merancang bagi melindungi spesis unik burung liar pulau Galapagos daripada jangkitan H5N1 yang ketika ini menular di Eropah dan Amerika Utara.Penularan virus selsema burung itu dikatakan memberi kesan kepada Peru, menyaksikan beribu-ribu burung Undan dan lain-lain mati.

(Burung Undan Coklat dilihat berterbangan di Pulau Floreana kepulauan Galapagos / FOTO AFP)

Susulan itu, Ecuador telah mengarahkan agar 18,000 burung ternakan dimusnahkan.Pengarah Taman Negara Galapagos, Danny Rueda dalam satu kenyataan berkata pemantauan di kawasan yang mempunyai paling banyak burung laut telah dilakukan.Pemantauan berterusan itu juga meliputi kawasan tumpuan pelancong.Rabu lalu, Ecuador mengisytiharkan kecemasan kesihatan haiwan selama 90 hari selepas mengesan virus selesema burung di beberapa ladang.Wabak selesema burung dipercayai bermula di Kanada dan merebak ke Amerika Syarikat, yang telah mencatatkan rekod 50 juta kematian burung, menurut Pusat Kawalan dan Pencegahan Penyakit AS.


Kura-kura tertua dunia sambut ulangtahun kelahiran ke-190 tahun

LONDON, 3 Disember-Seekor kura-kura Gergasi Seychelles meraikan ulangtahun kelahiran ke-190 tahun kelmarin.Haiwan tersebut dipercayai dilahirkan selepas kematian Napoleon kini secara rasminya menjadi haiwan darat tertua yang hidup di bumi ketika ini.Jonathan dipercayai ditetaskan pada sekitar tahun 1832, di St Helena lokasi Maharaja Perancis, Napoleon meninggal dunia selepas dibuang negeri. Dia kemudiannya dibawa ke United Kingdom kira-kira 50 tahun selepas itu.

(Kura-kura Gergasi Sychelles, Jonathan di Plantation House St Halena /AFP)

Jonathan kini ditempatkan kembali di Plantion House kediaman rasmi Gabenor St Halena.Majlis sambutan ulangtahunnya dipenuhi dengan pelbagai acara termasuk pengeluaran setem khas yang memaparkan wajahnya.Sambutan kepada ulangtahunnya adalah penyediaan kekyang dibuat daripada makanan kegemaran Jonathan."Dia sangat menyukai lobak merah, salad, timun, epal dan pear", menurut pengendalinya yang ditemuramah oleh AFP pada 2017.Pada awal tahun ini, Jonathan diberi gelaran Rekod Dunia Guinness sebagai haiwan darat tertua di dunia, dan bulan ini juga dinamakan sebagai kura-kura tertua pernah hidup.-AFP


Kadar purata gaji global berkurangan-ILO

GENEVA, 3 Disember-Kadar purata gaji global dilaporkan berkurangan buat pertama kali pada tahun ini sejak berlakunya krisis kewangan dunia akibat pandemik COVID-19 yang menyebabkan peningkatan kos sara hidup.Menurut Pertubuhan Buruh Antarabangsa (ILO), perkembangan itu dikhuatiri akan meningkatkan ketidakstabilan dan ketidakseimbangan sosial.

(Ketua Pengarah ILO, Gilbert F Houngbo/AFP)

Kadar bayaran gaji bulanan berkurangan sebanyak 0.9 peratus pada separuh pertama 2022, menyaksikan pertumbuhan gaji negatif pertama sejak 2008, jelas agensi buruh Pertubuhan Bangsa-Bangsa Bersatu (PBB) itu menerusi laporan gaji global yang dikeluarkan kelmarin.Golongan berpendapatan rendah adalah kumpulan paling teruk terjejas, terutama selepas menerima gaji yang tidak menentu semasa pandemik coronavirus.Di sebalik usaha banyak negara untuk mengurangkan inflasi, kadar bayaran gaji minimum dari 2020 hingga 2022 mencatatkan pengurangan di Bulgaria, Sepanyol, Sri Lanka, Korea Selatan, United Kingdom (UK) dan Amerika Syarikat (AS).Ketua Pengarah ILO, Gilbert F Houngbo berkata kemerosotan gaji dalam masa sebenar dijangka berterusan tanpa sebarang 'langkah pencegahan' oleh mana-mana kerajaan negara di seluruh dunia."Keadaan ini akan menyebabkan kemungkinan berlaku kemerosotan ekonomi yang lebih teruk dan risiko itu sudah pun menjadi semakin buruk ketika banyak bank pusat bertungkus-lumus menurunkan inflasi."Akibatnya, pemulihan ekonomi dan sektor pekerjaan menjadi semakin sukar, selain mencetuskan ketidakadilan dan krisis sosial," katanya.Sementara itu, ILO mencadangkan beberapa dasar yang boleh menangani penurunan kadar gaji.Antaranya kenaikan gaji yang sepadan dengan peningkatan produktiviti, pelarasan gaji minimum yang lebih berpatutan dan kerjasama antarabangsa yang meluas.


Flossie kucing paling tua di dunia

LONDON, 3 Disember- Seekor kucing di sini dinobatkan sebagai kucing tertua di dunia oleh Guinness World Records.Flossie, kucing baka British Shorthair berusia 27 tahun, yang menyamai 144 tahun usia manusia.Pemiliknya, Vicki Green dari bandar Orpington, tenggara London memberitahu Flossie masih sihat walaupun penglihatannya kabur dan pekak.Difahamkan, Flossie diserahkan kepada sukarelawan haiwan Cats Protection oleh pemilik terdahulu, sebelum Green mengambilnya untuk dipelihara."Saya tidak rasa seperti berkongsi rumah dengan kucing tertua. Tetapi rasa seperti ini rumahnya dan saya yang menceroboh ruang dia. Saya sangat seronok, dia seorang rakan sebilik yang baik dan kami bergaul dengan baik," menurut Green kepada AFP.Kucing tertua sebelum ini adalah Creme Puff yang lahir pada 3 Ogos 1967 di Texas, Amerika Syarikat tetapi mati pada 6 Ogos 2005 pada usia 38 tahun. -AFP

(Flossie berusia 144 tahun usia manusia/AFP)


Kedutaan Ukraine terima 'bungkusan berdarah'

(Pegawai polis mengawal di luar kedutaan Ukraine di Madrid selepas kedutaan itu menerima bungkusan berdarah di Madrid/REUTERS)

KIEV, 2 Disember- Beberapa kedutaan Ukraine di luar negara telah menerima "bungkusan berdarah" mengandungi mata haiwan, kata Kementerian Luar Ukraine pada hari Jumaat, selepas beberapa siri bom surat dihantar ke alamat di Sepanyol termasuk kedutaan Ukraine di Madrid.Jurucakap Oleg Nikolenko menerusi catatan di facebook memaklumkan bahawa bungkusan itu, direndam dalam cecair dengan warna dan bau yang tersendiri, dihantar ke kedutaan Kiev di Hungary, Belanda, Poland, Croatia dan Itali, ke konsulat am di Naples dan Krakow, dan konsulat di Brno.“Kami sedang mengkaji maksud mesej ini,” tulis Nikolenko dalam satu kenyataan di Facebook.

Tambahnya, Menteri Luar, Dmytro Kuleba telah mengarahkan semua kedutaan dan konsulat terbabit diletakkan di bawah kawalan keselamatan yang ketat.

(Bungkusan yang dihantar ke Kedutaan Ukraine di Madrid, Sepanyol/REUTERS)

Enam bom surat telah dihantar minggu ini ke sasaran di Sepanyol, termasuk Perdana Menteri Pedro Sanchez dan Kedutaan Amerika Syarikat ke Madrid, mendorong Sepanyol untuk meningkatkan kawalan keselamatan.Nikolenko berkata pintu masuk ke flat duta ke Vatican telah dirosakkan. Sumber kedutaan di Rom berkata najis manusia ditinggalkan di hadapan pintu."Kedutaan di Kazakhstan telah menerima ancaman bom. Bagaimanapun ia telah disahkan bukan bom."Kedutaan di Amerika Syarikat menerima surat yang mengandungi artikel yang mengkritik Ukraine, katanya. "Surat itu, seperti kebanyakan yang lain, berasal dari satu negara Eropah", katanya, tanpa memberikan butiran lanjut.-REUTERS


Penjara terbesar Filipina adakan pengebumian 70 mayat banduan

MANILA, 2 Disember- Mayat 70 banduan dari penjara terbesar Filipina dikebumikan pada Jumaat dalam satu pengebumian besar-besaran, beberapa minggu selepas mayat mereka yang reput ditemui di rumah pengebumian Manila.Mereka adalah antara 176 mayat yang ditemui polis semasa siasatan kes kematian seorang banduan, yang dituduh terlibat dalam pembunuhan seorang wartawan pada awal Oktober lalu.Pemangku Pengarah Biro Pembetulan untuk Perkhidmatan Kesihatan dan Kebajikan, Cecilia Villanueva berkata kebanyakan kematian adalah disebabkan "sebab semula jadi". Antaranya ialah seorang warga Jepun.Katanya, sebanyak 127 daripada 140 mayat yang dikebumikan setakat ini telah reput teruk dan tidak dapat dibedah siasat lagi.Mayat mula bertimbun di rumah pengebumian pada Disember 2021 selepas keluarga mereka yang kebanyakannya miskin tidak menuntut mayat tersebut.Villanueva menyalahkan "kekangan" atas kegagalan kakitangan Biro Pembetulan memastikan mayat banduan dikebumikan tepat pada masanya.

(Banduan penjara membawa keranda semasa pengebumian beramai-ramai di tanah perkuburan penjara New Bilibid di Manila/AFP)

Jenazah biasanya disimpan di rumah pengebumian bertauliah selama tiga bulan untuk memberi masa kepada saudara-mara untuk mengambilnya."Pengebumian beramai-ramai pada hari Jumaat adalah yang terbesar pernah dilakukan oleh Biro Pembetulan", kata Villanueva kepada pemberita.Penemuan ngeri di rumah pengebumian itu hanyalah skandal terbaru yang menggegarkan Biro Pembetulan yang bermasalah yang menjalankan sistem penjara yang sesak di negara ini.Ketuanya, Gerald Bantag dituduh mengarahkan pembunuhan penyiar radio Percival Mabasa, serta Cristito Villamor Palana, seorang banduan yang didakwa menyerahkan perintah bunuh kepada lelaki bersenjata itu.Selepas Bantag digantung tugasnya sebagai ketua pengarah, sebuah lubang besar ditemui bersebelahan bekas kediaman rasminya di dalam kompleks penjara.Bantag mendakwa ia adalah untuk menyelam skuba, bukan terowong melarikan diri untuk banduan.Masih berada di rumah pengebumian, lapan akan diperiksa semula oleh Raquel Fortun, salah seorang daripada dua pakar patologi forensik negara.Villanueva berkata purata satu hingga dua banduan mati setiap hari di dalam Penjara Bilibid Baru, di mana kira-kira 29,000 banduan ditahan di penjara yang hanya mampu memuatkan 6,435 orang.Terdapat hanya lima doktor untuk merawat banduan, tetapi Biro Pembetulan sedang berusaha untuk mengupah lebih ramai lagi."Kami melakukan segala yang kami mampu, kami cuba menyediakan penjagaan kesihatan, sama seperti penjagaan kesihatan disediakan kepada orang ramai, tetapi terdapat begitu banyak kekangan," kata Villanueva.-AFP


China longgarkan sekatan COVID-19 selepas protes

BEIJING, 2 November- Bandar-bandar di seluruh China melonggarkan lagi sekatan COVID-19 pada hari Jumaat, susulan protes di seluruh negara yang menyeru penamatan dan kebebasan politik yang lebih besar.Kemarahan dan kekecewaan terhadap tindakan keras China membawa berlakunya demonstrasi meluas yang tidak pernah berlaku sejak beberapa dekad lalu.Pihak berkuasa bergerak pantas untuk menyekat perhimpunan itu, dengan mengerahkan polis yang ramai sambil meningkatkan tapisan panggilan dalam talian dan pengawasan terhadap penduduk dipertingkatkan.Beberapa bandar kini telah mula melonggarkan sekatan COVID-19, termasuk tidak mengenakan ujian besar-besaran harian, di bawah dasar ketat sifar Covid-19 di Beijing.Rakaman media sosial yang disiarkan malam Khamis dan geolokasi oleh AFP menunjukkan berpuluh-puluh orang bertempur dengan pekerja kesihatan dalam pakaian hazmat di luar sebuah sekolah di Yicheng, di wilayah Hubei tengah China.Menurut sumber, individu dalam video itu adalah ibu bapa pelajar yang telah diuji positif virus itu dan telah dibawa ke kemudahan kuarantin.Kelihatan ibu bapa melutut di hadapan pintu pagar sekolah, merayu untuk membawa anak mereka pulang. Satu lagi video menunjukkan beberapa pegawai polis berada di tempat kejadian.-AFP

(Beberapa di China mula melonggarkan sekatan COVID-19/AFP)


Kemboja: Forum dan Mesyuarat Datuk Bandar ASEAN  bincang kerjasama bina bandar pintar

PHNOM PENH, 2 Disember- Datuk Bandar negara-negara (ASEAN) bertemu di Phnom Penh pada Jumaat bagi membincangkan bagaimana menggalakkan kerjasama menyeluruh untuk membina bandar pintar, berdaya tahan dan mampan di rantau ini.Berucap pada majlis perasmian Forum Datuk Bandar ASEAN dan Mesyuarat Gabenor/Datuk Bandar ASEAN 2022, Perdana Menteri Kemboja Samdech Techo Hun Sen berkata bandar menjadi nadi negara dan wilayah serta tempat tumpuan untuk semua jenis aktiviti, terutamanya di bidang sosioekonomi, budaya dan politik, lapor Xinhua.“Justeru, pembangunan sosioekonomi dan pembinaan komuniti yang kukuh, mampan dan inklusif mesti bermula dengan pembinaan bandar pintar, berdaya tahan dan mampan,” kata beliau.

(Perdana Menteri Kemboja Samdech Techo Hun Sen/BERNAMA)

Beliau berkata sejak ditubuhkan pada 2018, Rangkaian Bandar Pintar ASEAN telah memberikan sumbangan besar bagi merealisasikan Wawasan Komuniti ASEAN 2025, Pelan Induk Kesalinghubungan ASEAN 2025, Agenda Pembangunan Mampan Pertubuhan Bangsa-Bangsa Bersatu 2030 dan Agenda Bandar Baharu. Hun Sen berkata ASEAN dan dunia telah menghadapi beberapa siri cabaran dan mewujudkan bandar pintar dan hijau dengan penggunaan teknologi digital satu hala tuju paling tepat untuk masa kini dan akan datang. “Bandar pintar mempunyai potensi besar dalam menangani isu perancangan bandar dengan cara yang inovatif, mengukuhkan daya tahan terhadap pelbagai risiko, terutamanya meningkatkan kesejahteraan dan kemakmuran penduduk tempatan dalam kebiasaan baharu,” kata beliau.Pemimpin Kemboja itu berkata memastikan keamanan, keselamatan, kestabilan dan kemakmuran adalah asas utama dan paling penting untuk membina bandar pintar yang berdaya tahan dan mampan.Beliau berkata semua pihak harus bekerjasama untuk mempercepat dan mengembangkan potensi kesalinghubungan dan integrasi bandar pintar ASEAN, dengan bersama-sama mempromosikan digitalisasi dan transformasi digital.- BERNAMA


Gunung berapi Mauna Loa masih aktif keluarkan lava

(Mauna Loa meletus pada Ahad setelah 'senyap' selama 40 tahun/AFP)

HONOLULU, 3 Disember- Gunung berapi terbesar di dunia, Mauna Loa di Hawaii yang meletus pada Ahad, masih aktif mengeluarkan lava dan debu panas.Letusan buat pertama kali sejak 40 tahun lalu iaitu pada 1984 itu tidak menunjukkan tanda-tanda akan reda.Ahli vulkanologi berkata mereka sedang memerhati aliran lava yang semakin mendekati lebuh raya.

Bagaimanapun, mereka percaya letusan itu tidak akan menimbulkan ancaman kepada manusia."Letusan Zon Keretakan Timur Laut Mauna Loa berterusan, dengan dua rekahan aktif memberi aliran lava ke bawah cerun.Aliran lava bergerak ke utara menghala ke Lebuhraya Daniel K. Inouye (Jalan Pelana) dan telah mencapai tanah yang agak rata, malah pergerakkannya semakin perlahan dengan ketara seperti dijangkakan," kata Kajian Geologi Amerika Syarikat (USGS).Tetapi, agensi itu memberi amaran bahawa letusan boleh menjadi dinamik dan lokasi serta pergerakan lava boleh berubah dengan pantas."Pada kadar yang diperhatikan dalam tempoh 24 jam lalu, aliran lava paling awal dijangka sampai ke Lebuhraya Daniel K. Inouye (Jalan Pelana) adalah seminggu," katanya lagi.Mauna Loa setinggi 4,169 meter di atas Lautan Pasifik merupakan sebahagian daripada rangkaian gunung berapi yang membentuk kepulauan Hawaii.Kali terakhir, gunung itu meletus pada Mac dan April 1984. -AFP

(Aliran lava dijangka sampai ke lebuh raya terdekat dalam tempoh seminggu/AFP)


Twitter sekali lagi sekat akaun penyanyi Kanye West

MOSCOW, 2 Disember- Twitter sekali lagi menyekat akaun Twitter penyanyi rap Kanye West kerana gagal mematuhi peraturan mengenai hasutan keganasan.Kanye West yang kini dikenali sebagai Ye dilaporkan telah memuat naik naik imej yang memaparkan simbol swastika Nazi, lapor Sputnik memetik Daily Mail."Saya telah cuba sedaya upaya. Namun, dia (Ye) sekali lagi melanggar peraturan kami mengenai hasutan keganasan...Akaun akan digantung," ciap pemilik Twitter Elon Musk.Pada Khamis, penyanyi itu membuat satu lagi kenyataan kontroversi menyatakan beliau suka kepada pemimpin Nazi Adolf Hitler dan menyayangi Nazi selepas tuduhan anti-Semitism terhadapnya baru-baru ini.Pada Oktober, Twitter menyekat akaun Ye namun, sekatan telah ditarik balik sebelum Musk membeli Twitter.-BERNAMA

(Kanye West dikatakan gagal mematuhi peraturan mengenai hasutan keganasan/FOTO AFP)


IMF beri amaran pertumbuhan ekonomi global turun dua peratus

(Pengarah Urusan IMF dan Canselor Jerman, Olaf Scholz semasa sidang media selepas Mesyuarat Ketua-ketua Organisasi Kewangan dan Ekonomi Antarabangsa di Berlin, pada 29 November 2022/AFP)

WASHINGTON, 2 Disember- Pengarah Urusan, Tabung Kewangan Antarabangsa (IMF) Kristalina Georgieva memberi amaran pada bahawa peluang pertumbuhan global menurun di bawah dua peratus.Beliau berkata kali terakhir keadaan tersebut berlaku semasa berlakunya penularan wabak COVID-19 dan krisis kewangan global pada 2009.Menurutnya, ketika ekonomi terbesar dunia bergelut dengan kesan daripada pencerobohan Rusia ke atas Ukraine, menyebabkan harga makanan dan tenaga meningkat, bersama-sama dengan inflasi yang melonjak dan kelembapan ekonomi di China."Kebarangkalian pertumbuhan semakin perlahan, jatuh di bawah dua peratus", kata Georgieva pada persidangan Reuters NEXT pada Khamis, merujuk kepada jangkaan dana baru-baru ini pada tahun 2023."Apabila kita melihat petunjuk terkini, kita bimbang kebarangkalian ini mungkin meningkat sedikit," tambahnya.

IMF menjangkakan lebih satu pertiga daripada ekonomi global akan menyusut tahun ini atau akan datang, termasuk Amerika Syarikat, Kesatuan Eropah (EU) dan China turut terjejas.Beliau juga bimbang mengenai 'kelembapan serentak di AS, Eropah dan China. Tambahnya, pertumbuhan perlahan yang ketara di China.Keadaan ini membimbangkan memandangkan dunia bergantung kepada China untuk rangsangan, dengan kira-kira 35 hingga 40 peratus pertumbuhan global dipacu oleh pengembangan ekonomi kedua terbesar dunia itu."Ini bukan kes sekarang, ia tidak akan berlaku tahun depan," katanya.IMF bersedia untuk memberi maklumat terkini mengenai prospek ekonominya pada Januari dan ia adalah antara institusi global utama yang akan melawat China minggu depan untuk perbincangan.Menurut Bank Dunia, ekonomi global merosot 3.3 peratus pada 2020 dan 1.3 peratus pada 2009.-AFP


Pemimpin AS, Perancis kutuk ujian peluru berpandu Korea Utara

(Pelancaran peluru berpandu balistik Korea Utara/Foto fail Reuters)

WASHINGTON, 2 Disember- Presiden Amerika Syarikat Joe Biden dan rakan sejawatnya dari Perancis Emmanuel Macron pada Khamis mengutuk sekeras-kerasnya ujian peluru berpandu balistik yang dilancarkan Korea Utara baru-baru ini, sambil menyifatkan ia sebagai ancaman kepada keamanan dan kestabilan serantau, lapor Agensi Berita Yonhap.Para pemimpin itu juga bersetuju untuk terus menjalin bekerjasama menerusi Majlis Keselamatan Pertubuhan Bangsa-Bangsa Bersatu (UNSC) bagi meminta Korea Utara bertanggungjawab, menurut kenyataan bersama yang dikeluarkan susulan sidang kemuncak dua hala mereka di Washington."Dua pemimpin itu juga mengutuk sekeras-kerasnya jumlah ujian peluru berpandu balistik yang dilancarkan Pyongyang, yang tidak pernah berlaku sebelum ini serta disifatkan melanggar pelbagai resolusi UNSC termasuk menimbulkan ancaman kepada keamanan dan kestabilan serantau.

(Presiden Perancis Emmanuel Macron (kiri) bersama Presiden AS Joe Biden (kanan) ketika mengadakan pertemuan di White House pada 1 Disember 2022/Foto Reuters)

Kedua pemimpin itu juga komited meneruskan penyelarasan di UNSC untuk menangani pelanggaran Korea Utara," menurut kenyataan itu.Kecaman itu dibuat susulan siri ujian peluru berpandu Korea Utara baru-baru ini.Pyongyang telah melancarkan 63 ujian peluru berpandu balistik tahun ini, termasuk lebih 30 peluru berpandu balistik dilancarkan sejak 25 September.AS berusaha untuk mengenakan sekatan tambahan menerusi UNSC ke atas Korea Utara susulan provokasi peluru berpandunya termasuk 10 ujian peluru berpandu balistik antara benua (ICBM), tetapi China dan Rusia bertindak menggunakan kuasa veto menolak resolusi terbabit.-BERNAMA


Gunung berapi Villarrica terangi langit dengan lava

VILLARRICA, 2 Disember- Gunung berapi Villarrica di Chile menerangi langit dengan lavanya pada waktu subuh.Rakaman menunjukkan gunung berapi berkenaan memuntahkan gas dari puncaknya yang dilitupi salji.Perkhidmatan Geologi dan Perlombongan Chile berkata, pijar gunung berapi meningkat daripada 80 meter kepada 220 meter dari kawah.Balai Cerap Gunung Berapi Andes Selatan itu berkata, letupan kecil batu dan suhu tinggi di sekitar kawah dijangka berlaku.Pihak berkuasa menaikkan amaran kuning di lokasi tersebut dan mengisytiharkan kawasan 500 meter di sekitar kawah sebagai zon berisiko, walaupun tiada risiko letusan yang akan berlaku.

(Rakaman menunjukkan lava gunung berapi Villarrica menerangi langit pada waktu subuh / Foto REUTERS)

Gunung berapi yang terletak berhampiran pusat peranginan pelancongan popular Pucon itu merupakan salah satu gunung berapi paling aktif di Amerika Selatan.Chile, yang terletak di Lingkaran Api Pasifik, mempunyai rangkaian gunung berapi kedua terbesar di dunia selepas Indonesia, termasuk sekitar 500 gunung berapi yang berpotensi aktif.-REUTERS


Kes MH17: Pendakwa raya tidak akan failkan rayuan

The Hague, 2 Disember- Pendakwa raya Belanda menegaskan tidak akan memfailkan rayuan terhadap pembebasan seorang lelaki Rusia yang terbabit dalam kes menembak jatuh pesawat Malaysia Airlines MH17.Pendakwa raya berpendapat tindakan memanjangkan kes itu, hanya menjadi beban besar untuk keluarga waris yang mahu meneruskan kehidupan selepas mendapat pembelaan.Dua warga Rusia, Igor Girkin dan Sergei Dubinsky serta warga Ukraine, Leonid Kharchenko disabitkan kesalahan serta dijatuhkan hukuman penjara seumur hidup.Keputusan tersebut memberi kepastian kepada keluarga waris mengenai beberapa perkara penting termasuk peranan Rusia dalam tragedi itu, yang kini boleh digunakan untuk memulakan kes sivil berasingan.

Penerbangan MH17 terhempas di timur Ukraine pada 17 Julai 2014 ketika dalam perjalanan dari Amsterdam ke Kuala Lumpur yang membawa 283 penumpang dan 15 anak kapal.


Kongres Peru lulus usul mulakan pemecatan terhadap Castillo

LIMA, 2 Disember- Kongres Peru pada Khamis meluluskan usul dikemukakan ahli parlimen pembangkang untuk memulakan prosiding pemecatan terhadap Presiden, Pedro Castillo.Ia merupakan percubaan rasmi ketiga untuk menggulingkan pemimpin berhaluan kiri itu sejak beliau memegang jawatan tersebut tahun lalu.Dengan 73 undi menyokong, 32 menentang dan enam berkecuali, Kongres meluluskan proses itu dan memanggil Castillo untuk menjawab tuduhan pelanggaran perlembagaan pada 7 Disember.Terdahulu, pada Khamis, misi peringkat tinggi Pertubuhan Negara-negara Amerika (OAS) mengesyorkan "gencatan senjata politik" antara cabang eksekutif dan perundangan Peru, ketika ia menyampaikan laporan awalnya mengenai lawatan ke negara Andes pada akhir November. Untuk menggulingkan presiden, undi 87 daripada 130 ahli Kongres diperlukan, sejumlah parti pembangkang sayap kanan Peru berharap ia dapat dicapai.

(Ketua Kongres Peru, Jose William Zapata ketika memanggil ahli kongres untuk mmemulakan undian/FOTO REUTERS)

Sebelum pengundian, Perdana Menteri, Betssy Chavez berkata Castillo harus berkhidmat sehingga 2026 dan gencatan senjata serta dialog yang diminta oleh OAS "adalah penting apabila mempunyai semangat yang agak tegang antara kedua-dua cabang kerajaan." Castillo yang dituduh menggunakan jawatan presiden untuk kepentingan diri, keluarga dan sekutu rapatnya, juga menghadapi aduan perlembagaan daripada peguam negara di Kongres yang dikaitkan dengan siasatan rasuah. Presiden berkata aduan itu adalah percubaan "rampasan kuasa" yang didalangi oleh pejabat pendakwa raya dan Kongres.-REUTERS


Bekas guru bersalah bunuh isteri dipenjara 24 tahun

SYDNEY, 2 Disember- Seorang bekas guru sekolah menengah Australia yang disabitkan bersalah membunuh isterinya selepas podcast yang popular menemui bukti baharu pada Jumaat dijatuhi hukuman penjara 24 tahun.Chris Dawson, 74, didapati bersalah membunuh Lynette Dawson kira-kira 40 tahun lalu ketika menjalinkan hubungan sulit dengan pengasuh dan bekas pelajarnya.Mayatnya tidak pernah ditemui dan terdapat sedikit petunjuk dalam kes itu sehingga 2018 apabila podcast "The Teacher's Pet" mencetuskan fenomena awam yang akhirnya membuatkan polis membuat siasatan baharu.Pembunuhan itu telah didorong oleh "kegilaan posesif" Dawson terhadap bekas pelajarnya, yang menyebabkan dia membunuh isterinya, kata Hakim Ian Harrison pada Jumaat semasa menjatuhkan hukuman penjara 24 tahun itu.Terdapat tempoh tanpa parol selama 18 tahun."Dawson tidak tua mengikut piawaian kontemporari, tetapi dia tidak akan hidup untuk mencapai penghujung tempoh tanpa parol," kata Harrison.Dawson bersungguh-sungguh mengekalkan pengakuan tidak bersalahnya sepanjang perbicaraan."The Teacher's Pet" dihoskan oleh wartawan Hedley Thomas, dan beberapa bulan selepas episod pertamanya disiarkan, Dawson telah ditangkap pada Disember 2018.Greg Simms, abang Lynette Dawson mengucapkan terima kasih kepada Thomas."Harapan saya ialah media dan polis akan bekerjasama dalam kes-kes akan datang," kata Simms di luar mahkamah."Sudah tiba masanya kita mula menjalani kehidupan tanpa perlu memikirkan perkara ini." -AFP


Pembunuh bebas, penunjuk perasaan bakar pejabat pendakwa raya di Peru

AYACUCHO, 2 Disember- Penunjuk perasaan di Peru membakar pejabat pendakwa raya dan harta bendanya di wilayah Ayacucho, pada Khamis selepas suspek yang terlibat dalam pembunuhan seorang pemuda dibebaskan.Penunjuk perasaan dilihat menceroboh bangunan dan membuang dokumen rasmi di luar tingkap, selain turut membakar dokumen dan kerusi pejabat.Pihak polis yang bertugas mengawal keadaan terpaksa menggunakan gas pemedih mata.Penunjuk perasaan turut menyerang balai polis tempatan.

(Polis yang bertugas mengawal keadaan terpaksa menggunakan gas pemedih mata/Foto fail Reuters)

Menurut media tempatan RPP Noticias, sekurang-kurangnya lima orang cedera dalam demonstrasi itu, empat daripadanya pekerja di pejabat pendakwa raya dan seorang penunjuk perasaan.Daniel Quispe Bautista, seorang pelajar berusia 18 tahun, didakwa dibunuh oleh rakan sekolah di bandar Huanta. Salah seorang yang didakwa terlibat dalam pembunuhan itu mengaku melakukan jenayah itu dan Polis Negara Peru (PNP) berjaya menahan dua daripada tiga suspek, tetapi mereka dibebaskan oleh pejabat pendakwa raya.-REUTERS


COVID-19: China sentiasa mengutamakan nyawa rakyat, bidas Antony Blinken

BEIJING, 2 Disember- China sentiasa mengutamakan nyawa, keselamatan dan kesihatan rakyat dalam tindak balas mengawal COVID-19, sejak wabak itu melanda dunia hampir tiga tahun lalu.Kenyataan tersebut dikeluarkan Jurucakap Kementerian Luarnya, Zhao Lijian, pada Khamis.Ia sebagai membidas kenyataan Setiausaha Amerika Syarikat, Antony Blinken yang mendakwa negara republik itu menunjukkan tanda kelemahan susulan demonstrasi besar-besaran rakyatnya.

Tegas Zhao, Washington tidak berada dalam kedudukan yang sepatutnya untuk menuding jari dan mengeluarkan kenyataan sedemikian.

"Kerajaan China sentiasa meletakkan nyawa, keselamatan dan kesihatan rakyat mengatasi segala-galanya."Kami kekal komited kepada falsafah mengutamakan rakyat dan telah mengoptimumkan langkah tindak balas berdasarkan perkembangan terkini wabak itu."Dan telah mencapai kemajuan besar dalam kedua-dua tindak balas COVID-19 dan pembangunan sosioekonomi. Fakta telah membuktikan bahawa tindak balas dan dasar COVID-19 China adalah berasaskan sains, betul dan berkesan," katanya.Tambah beliau, Amerika Syarikat mempunyai cukup masalah dalam negara yang perlu diuruskan terlebih dahulu."AS mempunyai banyak masalah untuk ditangani di dalam negeri. Apa yang perlu dilakukan ialah dengan serius memberi respons kepada keperluan rakyatnya sendiri dan menyusun rumahnya sendiri," kata jurucakap itu.-REUTERS


Issei Sagawa, pembunuh kanibal Jepun meninggal dunia

(Gambar fail yang diambil pada 17 Jun 1981 menunjukkan Issei Sagawa dituduh membunuh pelajar Belanda Renée Hartevelt, diiringi oleh polis berpakaian biasa Perancis ketika dia meninggalkan Ibu Pejabat Polis Prefektur Paris selepas disoal siasat. Sagawa meninggal dunia pada usia 73 tahun pada 24 November 2022 / AFP)

TOKYO, 2 November- Issei Sagawa, pembunuh Jepun yang dikenali sebagai "Kanibal Kobe" yang membunuh dan memakan seorang pelajar Belanda tetapi tidak pernah dipenjarakan, telah meninggal dunia pada usia 73 tahun.Sagawa meninggal dunia akibat radang paru-paru pada 24 November dan pengebumiannya hanya dihadiri oleh saudara-mara, tanpa upacara umum yang dirancang, kata adik lelakinya dan seorang rakannya dalam satu kenyataan.Kenyataan itu dikeluarkan oleh penerbit memoir 2019 yang ditulis oleh saudara Sagawa.Pada tahun 1981, Sagawa menjemput pelajar Belanda Renee Hartevelt ke rumahnya.Dia menembak leher magsanya, merogolnya, kemudian memakan bahagian badannya selama tiga hari.Dia kemudian cuba membuang mayat Hartevelt di taman Bois de Boulogne, tempat dia ditangkap.Pakar psikiatri menganggap Sagawa tidak layak untuk menjalani perbicaraan, dan dia pada mulanya ditahan di institusi mental di Perancis sebelum dihantar pulang ke Jepun.Di sana, dia diiktiraf waras oleh pihak berkuasa Jepun, tetapi kerana tuduhan terhadapnya di Perancis telah digugurkan, dia dibenarkan bebas.Sagawa tidak merahsiakan jenayahnya dan memanfaatkan kemasyhurannya, dengan menghasilkan memoir seperti novel bertajuk "Dalam Kabut" di mana dia mengimbas kembali pembunuhan itu secara terperinci.Dia juga menceritakan butiran kejadian dan obsesi berterusannya terhadap kanibalisme dalam temu bual dan dokumentari 2017, "Caniba".Bercakap kepada saluran media Vice, dia akui terlalu taksub dengan kanibalisme. -AFP

(Gambar fail yang diambil pada 5 Februari 1992 menunjukkan Issei Sagawa, yang dikenali sebagai "Kanibal Kobe" kerana membunuh dan kemudian membaham seorang pelajar Belanda pada tahun 1981, tersenyum dan memberi isyarat ketika dia bertemu dengan seorang wartawan AFP di apartmennya di Yokohama / AFP)


Perekrut Daesh diekstradisi ke Australia

(Neil Christopher Prakash / FOTO GOOGLE)

SYDNEY, 2 Disember- Seorang militan Daesh yang banyak menonjolkan diri dalam propaganda perekrutan kumpulan ekstrimis itu akan didakwa dengan "kesalahan keganasan yang serius" selepas diekstradisi ke Australia dari Turki.Neil Christopher Prakash, 31, ditahan di Turki pada 2016 selepas menyeberang ke negara itu dari Syria.Prakash dijatuhi hukuman penjara tujuh tahun pada 2019 oleh mahkamah Turki, kerana bersalah menganggotai sebuah pertubuhan pengganas.Polis Persekutuan Australia AFP berkata Prakash tiba di Australia dengan pesawat pada pagi Jumaat.“Siasatan bermula pada 2016 apabila lelaki itu didakwa pergi ke Syria untuk menyertai Daesh,” katanya dalam satu kenyataan."AFP akan mendakwa dia di mahkamah atas pelbagai kesalahan keganasan yang serius."Pihak berkuasa telah menganggarkan kira-kira 230 warga Australia pergi ke Iraq dan Syria untuk menyertai militan itu sejak 2012 dan Prakash menjadi salah satu contoh yang paling menonjol.Dia dipaparkan dalam video merekrut anggota baharu di mana dia menggesa rakyat Australia untuk "bangun" dan menyertai kumpulan itu.Prakash disifatkan oleh bekas perdana menteri konservatif Malcolm Turnbull sebagai salah seorang "pembiaya atau penganjur utama" bagi Daesh di Timur Tengah.Bekas peguam negara Australia George Brandis pada 2016 berkata Prakash telah terbunuh di Iraq berikutan serangan udara AS yang disasarkan.Namun selepas itu disahkan bahawa dia cedera tetapi tidak terbunuh dalam letupan itu. -AFP


COVID-19: Perancis seru golongan berisiko tinggi dapatkan dos penggalak kedua

PARIS, 2 Disember- Jurucakap kerajaan Perancis Olivier Veran pada Khamis menyeru golongan berisiko tinggi mendapatkan satu lagi suntikan penggalak menentang COVID-19 menjelang musim cuti.Veran memberitahu stesen radio RMC-BFMTV bahawa hanya 20 peratus daripada golongan berisiko tinggi telah menerima suntikan penggalak kedua susulan gelombang baharu COVID-19 dan wabak selesema kini melanda negara, lapor Xinhua."Jika anda berumur 60 tahun dan ke atas, jika anda menghidap penyakit atau jika anda kontak rapat dengan kumpulan rentan serta warga tua, dapatkan dos penggalak."Ia akan mengehadkan risiko komplikasi dan kemasukan ke hospital," kata bekas menteri kesihatan itu.

(Olivier Veran semasa taklimat akhbar selepas mesyuarat kabinet mingguandan seminar kerajaan di Istana Elysee, pada 31 Ogos 2022/FOTO REUTERS)

Setakat ini, terdapat laporan mengenai subvarian yang merebak dengan pantas di Perancis."Kemasukan ke unit rawatan rapi akibat jangkitan COVID-19 kini mencatatkan peningkatan 20 peratus, hingga melemahkan sistem kesihatan negara," katanya.Pakar imunologi Perancis Brigitte Autran berkata, subvarian Omicron BA.5 yang menular di negara itu telah digantikan dengan subvarian BQ.1.1.Agensi kesihatan awam Perancis mendedahkan bahawa hampir 70,000 kes baharu dilaporkan dalam tempoh 24 jam lalu.-BERNAMA


13,000 askar Ukraine dilaporkan terbunuh sejak pencerobohan Rusia

KIEV, 2 Disember- Seramai 13,000 askar Ukraine dilaporkan terbunuh dalam pertempuran, sejak pencerobohan Rusia, pada Februari lalu."Kami mempunyai anggaran rasmi daripada Kakitangan Am Angkatan Tentera Ukraine...seramai 10,000 hingga 13,000 dilaporkan terbunuh," kata Penasihat Kanan Presiden Ukraine, Mykhailo Podolyak kepada Channel 24 Ukraine, pada Khamis.Menurutnya, Presiden Ukraine, Volodymyr Zelensky akan membuat kenyataan data rasmi pada masa yang sesuai.Terdahulu, pada bulan Jun, ketika tentera Rusia ingin menguasai sepenuhnya wilayah Lugansk paling timur, Zelensky memberitahu Ukraine kehilangan 60 hingga 100 askar setiap hari dan sekitar 500 orang cedera.Menteri Pertahanan Rusia, Sergei Shoigu pada September pula memaklumkan seramai 5,937 tentera Rusia telah terbunuh dalam hampir tujuh bulan pertempuran hingga ke tahap itu.Kedua-dua pihak disyaki meminimumkan kerugian bagi mengelak merosakkan moral tentera mereka.

Dalam pada itu, jeneral tertinggi Amerika Syarikat, Mark Milley bulan lalu berkata lebih 100,000 anggota tentera Rusia telah terbunuh atau cedera di Ukraine, dengan tentera Kiev berkemungkinan mengalami kecederaan yang sama.Angka tersebut yang tidak dapat disahkan secara bebas adalah yang paling tepat setakat ini daripada kerajaan AS.-AFP


Ujian peluru berpandu, AS kenakan sekatan terhadap tiga pegawai Korea Utara

WASHINGTON, 2 Disember- Amerika Syarikat (AS) mengenakan sekatan ke atas tiga pegawai Korea Utara berhubung ujian peluru berpandu balistik antara benua (ICBM) yang dilakukan Pyongyang berikrar bahawa mereka tidak akan terlepas daripada hukuman.Jabatan Perbendaharaan juga mengugut sekatan terhadap sesiapa sahaja yang melakukan transaksi dengan tiga pegawai berkenaan, Jon Il Ho, Yu Jin dan Kim Su Gil, yang dikenal pasti terlibat secara langsung dalam pembangunan senjata.Pelancaran ICBM terbaharu Korea Utara termasuk penembakan peluru berpandu balistik antara benua pada 18 November dengan jarak untuk melanda tanah besar AS, "menimbulkan risiko keselamatan yang serius kepada rantau ini dan seluruh dunia."Sekatan ini dilakukan selepas Korea Utara melancarkan lebih 60 peluru berpandu balistik tahun ini, termasuk beberapa ujian peluru berpandu balistik antara benua. “Tindakan yang tidak stabil ini menimbulkan risiko keselamatan yang serius kepada rantau ini dan seluruh dunia,” kata Setiausaha Negara AS Antony Blinken dalam satu kenyataan.

Blinken berkata bahawa ketiga-tiga individu mempunyai hubungan langsung dengan program peluru berpandu balistik Korea Utara yang menyalahi undang-undang.Kesatuan Eropah (EU) turut mengenakan sekatan ke atas tiga pegawai itu awal tahun ini. -AFP


Warden penjara Quito dibunuh

(Gambar fail yang dikeluarkan oleh SNAI diambil pada 18 November 2022, menunjukkan pasukan keselamatan semasa operasi di penjara Pichincha 1 di Quito pada 18 November 2022. Santiago Loza, Pengarah penjara di Ecuador yang dua minggu lalu adalah tempat kejadian pembunuhan beramai-ramai antara banduan yang berjuang untuk mengawal pengedaran dadah, meninggal dunia pada Khamis 1 Disember 2022, dalam serangan di Quito / AFP)

QUITO, 2 Disember- Warden penjara Ecuador yang bertugas di penjara yang menyaksikan rusuhan banduan dua minggu lalu, mati dibunuh.Khabar itu disahkan Agensi Penjara Persekutuan SNAI pada Khamis.Kolonel bersara Santiago Loza menjawat jawatannya sebagai Ketua Penjara Pichincha 1 Quito pada 9 November.Tetapi lebih seminggu kemudian, pada 18 November, rusuhan berlaku selepas ketua kumpulan geng dipindahkan ke penjara lain, menyaksikan sepuluh banduan maut dalam pergaduhan itu.Loza ditembak di tepi jalan di Quito, kata agensi SNAI dalam satu kenyataan.Saksi berkata Loza memandu keretanya apabila suspek yang menaiki motosikal menembak dan membunuhnya, kata polis.Sejak Februari 2021, berbelas siri rusuhan berkaitan geng kartel dan kongsi gelap telah tercetus di penjara yang sesak di Ecuador, menyebabkan kira-kira 400 banduan terkorban.SNAI telah berjanji untuk mengukuhkan keselamatan penjaranya dan menangani masalah lebihan kapasiti."Kami menolak tindakan pengecut yang dilakukan di tengah-tengah proses transformasi, yang telah kami lakukan sebagai sebuah institusi, untuk keselamatan dan kawalan pusat tahanan," tambah SNAI.Pada Isnin, pihak berkuasa Ecuador mengumumkan penugasan 1,461 pengawal penjara baharu menyertai pasukan semasa yang terdiri daripada kira-kira 1,500 pegawai, untuk mengawal 32,000 banduan.Walaupun Ecuador bukan negara pengeluar dadah atau kartel yang besar, ia telah menjadi "laluan" penting untuk kokain dari negara jiran Colombia dan Peru, disebabkan kawalan yang lebih lemah di pelabuhan utama dan ekonominya. -AFP

(Gambar fail yang dikeluarkan oleh SNAI diambil pada 18 November 2022, menunjukkan pasukan keselamatan semasa operasidi penjara Pichincha 1 di Quito pada 18 November 2022. Santiago Loza, Pengarah penjara di Ecuador yang dua minggulalu adalah tempat kejadian pembunuhan beramai-ramai antara banduan yang berjuang untuk mengawal pengedaran dadah,meninggal dunia pada Khamis 1 Disember 2022, dalam serangan di Quito / AFP)


Tanah runtuh: Pasukan penyelamat cari mangsa tertimbus dibantu anjing pengesan

PARANA, 2 Disember- Pasukan penyelamat berusaha mencari mangsa terselamat yang tertimbus dalam kejadian tanah runtuh di selatan Brazil semalam.Pasukan itu menggunakan khidmat unit anjing pengesan dalam operasi mencari dan menyelamat.Tanah runtuh berlaku selepas hujan lebat menyebabkan berpuluh-puluh orang hilang di Parana.Menurut pihak berkuasa, kejadian tersebut turut mengakibatkan akses ke pelabuhan utama terputus.Ia sekaligus menjejaskan proses penghantaran bijirin dan gula.

(Pasukan penyelamat menggunakan khidmat anjing pengesan dalam operasi mencari dan menyelamat mangsa tertimbus akibat tanah runtuh / Foto REUTERS)

Sementara itu, sekurang-kurangnya 30 orang terperangkap dalam bencana sama di lebuh raya BR-376 di bandar Guaratuba.Pegawai yang menjalankan operasi menyelamat memaklumkan, terdapat dua mangsa disahkan maut akibat tanah runtuh yang turut membawa bersama lumpur.


Tanah runtuh di Itali: 11 orang maut

(Keadaan pelabuhan yang rosak di Casamicciola pada 27 November 2022, berikutanhujan lebat yang menyebabkan tanah runtuh di pulau Ischia, selatan Itali/FOTO AFP)

ROM, 2 Disember- Jumlah mangsa maut dalam kejadian tanah runtuh di pulau Ischia, Itali meningkat kepada 11 orang.Pasukan penyelamat berjaya mengeluarkan dua lagi mayat lelaki dan seorang wanita dari dalam lumpur dan bawah runtuhan.Menurut pihak berkuasa, pencarian diteruskan untuk mencari seorang wanita terakhir yang dilaporkan masih hilang."Pencarian diteruskan untuk mencari seorang wanita terakhir yang belum ditemukan," tulisnya di Twitter.

(Bas pelancong yang rosak di pelabuhan Casamicciola pada 27 November 2022, berikutan hujan lebat menyebabkan tanah runtuh di pulau Ischia, selatan Itali/FOTO AFP)

Sementara itu, Ahli geologi, Aniello Di Iorio berkata terdapat risiko tinggi tanah runtuh berulang di bandar Casamicciola Terme. Ini disebabkan aktiviti penebangan hutan, pembangunan berlebihan dan kurang strategi mitigasi.Gelombang lumpur dan tanah merempuh bandar kecil Casamicciola Terme pada Sabtu berikutan hujan lebat, memusnahkan rumah dan menghanyutkan kereta ke laut.-AFP


Kes senjata api: Lebih sejuta kematian di AS dari 1990 - 2021

AMERIKA SYARIKAT, 2 Disember- Tembakan rambang dan kematian akibat senjata api di Amerika Syarikat mencatatkan sebanyak 1,110,421 kes kematianSatu kajian yang diterbitkan oleh jurnal perubatan JAMA Network menunjukkan lebih sejuta kematian akibat senjata api dari tahun 1990 hingga 2021 di negara tersebut.

Pada tahun 2021, terdapat 48,953 kes kematian akibat senjata api.Ia adalah kematian akibat senjata api tertinggi yang direkodkan Pusat Kawalan dan Pencegahan Penyakit (CDC) sejak tahun 1981.Kajian itu juga menunjukkan kira-kira 25.8 peratus daripada mangsa adalah individu kulit hitam .Menurut artikel yang diterbitkan di Persatuan Perdagangan Industri Senjata Api; Sistem Pemeriksaan Latar Belakang Jenayah Kebangsaan (NICS), Biro Siasatan Persekutuan merekodkan 192,749 pemeriksaan latar belakang pada Black Friday tahun ini.Angka itu 2.8 peratus lebih tinggi berbanding Black Friday tahun lepas.Sementara itu, Menurut Kajian Senjata Api yang berpangkalan di Switzerland, pemilikan senjata api adalah paling tinggi di Amerika Syarikat dengan terdapat kira-kira 120 senjata api untuk setiap 100 rakyat Amerika.- Reuters


PBB lancar rayuan dana bantuan kemanusiaan $51.5 bilion

(Penyelaras Bantuan Kecemasan PBB, Martin Griffiths bercakap dalam satu sidang akhbar mengenai pelancaran rayuan dana sebanyak $51.5 bilion bagi bantuan kemanusiaan sepanjang tahun 2023/ REUTERS)

GENEVA, 1 Disember - Pertubuhan Bangsa-Bangsa Bersatu (PBB) melancarkan rayuan dana sebanyak $51.5 bilion bagi bantuan kemanusiaan sepanjang tahun 2023.Jumlah dana mengambil kira tambahan 65 juta orang yang memerlukan bantuan seperti unjuran Gambaran Keseluruhan Kemanusiaan Global PBB sepanjang tahun hadapan.Pertambahan itu menjadikan jumlah keseluruhan meningkat kepada 339 juta orang melibatkan 68 negara.Penyelaras Bantuan Kecemasan PBB, Martin Griffiths dalam satu sidang akhbar berkata ia merupakan program kemanusiaan terbesar kerana jumlah itu mewakili lebih daripada 4 peratus penduduk dunia.

(PBB berharap tahun 2023 menjadi tahun perpaduan selepas menyifatkan tahun 2022 sebagai tahun penderitaan penduduk dunia/ REUTERS)

"Apa yang kami rancang untuk dibelanjakan, dengan harapan untuk dibelanjakan, untuk tahun 2023 ialah 51.5 bilion dolar. Satu lagi rekod sepanjang masa sudah tentu. Dan ia bersamaan 339 juta orang, itu bersamaan dengan negara ketiga paling ramai penduduk di dunia," jelas beliau.Sementara itu, perang sembilan bulan antara Rusia dan Ukraine turut mengganggu eksport makanan dunia dan kira-kira 45 juta orang di 37 negara kini menghadapi kebuluran.PBB berharap tahun 2023 menjadi tahun perpaduan selepas menyifatkan tahun 2022 sebagai tahun penderitaan penduduk dunia. -REUTERS


Serangan nekad TTP akibatkan empat orang maut, 27 cedera di barat daya Pakistan

(Pegawai polis memberitahu serangan menyasarkan pasukan keselamatan dalam trak yang mengiringi pegawai vaksin polio di bandar Quetta/ REUTERS)

QUETTA, 1 Disember - Empat orang maut manakala 27 lagi cedera apabila seorang pengebom bunuh diri merempuh trak polis di barat daya Pakistan pada Rabu.Kumpulan Taliban Pakistan, Tehreek-e-Taliban Pakistan (TTP) mengaku bertanggungjawab terhadap serangan berhampiran bandar Quetta, ibu kota wilayah Balochistan itu.Awal minggu ini, kumpulan itu menamatkan gencatan senjata dengan Islamabad.Pegawai polis memberitahu serangan menyasarkan pasukan keselamatan dalam trak yang mengiringi pegawai vaksin polio di bandar Quetta.

(Empat orang maut manakala 27 lagi cedera apabila seorang pengebom bunuh diri merempuh trak polis di barat daya Pakistan/ REUTERS)

Jurucakap bagi jabatan kesihatan wilayah Wasim Baig, memberitahu seorang anggota polis, seorang wanita dan dua kanak-kanak terbunuh dalam serangan berkenaan.Manakala mereka yang cedera termasuk 21 anggota polis dan dua kanak-kanak.Dalam satu kenyataan, TTP berkata serangan itu bagi membalas dendam terhadap pembunuhan anggota pengasas kumpulan itu, Umar Khalid Khurasani semasa tempoh gencatan senjata.Siasatan awal mendapati kira-kira 25 kilogram bahan letupan digunakan dalam insiden tersebut. -REUTERS


2,000 pejuang pro-demokrasi Myanmar terbunuh sejak rampasan kuasa junta tentera

(Myanmar dibelenggu kemelut berpanjangan sejak rampasan kuasa oleh tentera awal tahun lalu hingga mencetuskan protes besar/ REUTERS)

YANGON, 1 Disember - Sekurang-kurangnya 2,000 pejuang pro-demokrasi Myanmar terbunuh dalam pertempuran sejak rampasan kuasa junta tentera Februari tahun lalu.Ketua Kerajaan Awam, Duwa Lashi La berkata kematian itu adalah harga yang perlu dibayar rakyat Myanmar demi keadilan.Lashi La, yang juga pemangku presiden Kerajaan Perpaduan Nasional (NUG), yang terdiri daripada sisa-sisa pentadbiran pemimpin yang digulingkan Aung San Suu Kyi berkata demikian dalam satu wawancara bersama Reuters di lokasi yang tidak didedahkan.Dalam wawancara tersebut, beliau juga menuntut masyarakat antarabangsa kekal prihatin dan terus menyalur bantuan demi kelangsungan perjuangan menghidupkan semula demokrasi negara itu.

(Ketua Kerajaan Awam, Duwa Lashi La ditemu bual dalam satu wawancara bersama Reuters di lokasi yang tidak didedahkan/ REUTERS)

"Kami menganggap (kematian) sebagai harga yang perlu kami bayar. Kami tidak akan berputus asa, dan saya ingin menambah bahawa mereka masih gigih untuk mengambil bahagian dalam revolusi untuk negara," kata Lashi La.Myanmar dibelenggu kemelut berpanjangan sejak rampasan kuasa oleh tentera awal tahun lalu hingga mencetuskan protes besar.Situasi tegang dalam usaha rakyat mengembalikan demokrasi negara itu berdepan tindak balas ganas junta tentera yang menjejaskan kestabilan politik dan kemakmuran ekonomi Myanmar. -REUTERS


Gunung berapi Mauna Loa di Hawaii meletus

HAWAII, 1 Disember - Gunung berapi aktif terbesar di dunia, gunung berapi Mauna Loa di Hawaii, meletus pada Rabu dan memuntahkan gas, abu dan lahar setinggi 20 hingga 25 meter (65 hingga 82 kaki) ke udara, menurut Kajian Geologi A.S (USGS).Meningkat ke ketinggian lebih daripada 4 kilometer (13,100 kaki) di atas paras laut, Mauna Loa merupakan gunung berapi aktif terbesar di bumi dan terletak di bahagian selatan tengah pulau Hawaii.

(Gunung berapi Mauna Loa yang tidak aktif sejak tahun 1984 telah meletus selama empat hari berturut-turut/ REUTERS)

Gunung berapi itu yang tidak aktif sejak tahun 1984 telah meletus selama empat hari berturut-turut.Walaupun letusan itu tidak mencetuskan sebarang pemindahan, para pegawai memantau dengan teliti ketika lahar menghampiri Lebuhraya Daniel K. Inouye yang juga dikenali sebagai Jalan Saddle, yang akan memberi kesan besar kepada pengguna lebuhraya. -REUTERS


19 orang cedera akibat saluran paip minyak meletup di timur Mexico

VERACRUZ, 1 Disember - Sekurang-kurangnya 19 orang cedera apabila saluran paip syarikat minyak negara Petroleos Mexicanos (Pemex) meletup di timur Mexico ketika pekerja cuba mengawal kebocoran gas pada Selasa.Letupan berlaku di Agua Dulce, selatan Veracruz, ketika pekerja syarikat minyak Mexico itu berusaha mengawal kebocoran gas etana, yang dilaporkan penduduk tempatan sejak malam Ahad.Perlindungan Awam Veracruz berkata, pegawai yang cedera mengalami luka terbakar tahap pertama dan kedua, dibawa ke hospital tempatan.

(Letupan berlaku di Agua Dulce, selatan Veracruz, ketika pekerja syarikat minyak Mexico itu berusaha mengawal kebocoran gas etana/ REUTERS)

Kira-kira 90 orang yang tinggal di kawasan itu dipindahkan ke pusat perlindungan sebagai langkah berjaga-jaga sementara menunggu gas dalam saluran paip digunakan untuk memulakan pembaikan.Kecurian bahan api telah menyebabkan beberapa siri kemalangan di Mexico. Lebih 100 orang maut akibat letupan yang dicetuskan oleh paip-paip haram di negeri Hidalgo pada tahun 2019. -REUTERS


Bimbang kenaikan paras air laut, Vanuatu rangka penempatan semula ratusan perkampungan

PORT VILLA, 1 Disember-Kerajaan Vanuatu merancang untuk 'penempatan semula' ratusan kampung dalam tempoh dua tahun susulan ancaman kenaikan paras laut.Menteri Perubahan Iklim Vanuatu, Ralph Ragenvanu berkata menangani kesan pemanasan global merupakan cabaran utama yang dihadapi oleh 300,000 penduduk Vanuatu yang tinggal di rantaian pulau yang terbentang di antara Australia dan Fiji.Ragenvanu turut berkata pemindahan tersebut akan melibatkan pemindahan komuniti di kawasan pantai kerana perubahan iklim mendorong paras laut lebih tinggi dan mencetuskan ribut yang lebih melampau.

(Menteri Perubahan Iklim Vanuatu, Ralph Ragenvanu)

Katanya, kerajaan Vanuatu telah mengenal pasti berpuluh-puluh kampung di kawasan berisiko untuk dipindahkan "dalam tempoh 24 bulan akan datang.Manakala penempatan lain juga telah diperuntukkan untuk dpindahkan dalam jangka panjang. "Kita perlu bersedia untuknya dan merancang untuknya sekarang," kata Regenvanu kepada AFP.Separuh daripada penduduk Vanuatu terjejas apabila Taufan Pam melanda ibu kota Port Vila pada 2015, membunuh ratusan penduduk dan memusnahkan tanaman, menyebabkan ribuan penduduk kehilangan tempat tinggal.


Apple tidak berhasrat keluarkan Twitter dari App Store - Elon Musk

SAN FRANCISCO, 1 Disember- Ketua Pegawai Eksekutif Apple, Tim Cook tidak bercadang untuk mengeluarkan platform media sosial Twitter daripada App Store (kedai aplikasinya) walaupun sebelum ini terdapat laporan bahawa gergasi teknologi itu mengancam berbuat demikian. “Perbualan yang baik. Antara lain, kami menyelesaikan salah faham tentang Twitter yang berpotensi dikeluarkan daripada App Store. Tim menjelaskan bahawa Apple tidak berhasrat untuk berbuat demikian,” kata Ketua Pegawai Eksekutif Twitter Elon Musk selepas menghadiri mesyuarat di ibu pejabat Apple, semalam.Pada Isnin, Musk mendakwa Apple mengancam untuk mengeluarkan Twitter daripada kedai aplikasinya yang akan mengakibatkan platform itu tidak dapat diakses oleh sebahagian besar telefon bimbit.Spekulasi mengenai isu itu didorong laporan bahawa eksekutif Apple Phil Schiller meninggalkan Twitter susulan pembaharuan yang dibuat Musk.

Musk berkata beliau akan mencipta telefon pintar baharu jika Apple atau Google mengeluarkan Twitter daripada kedai aplikasi mereka. -AFP


Baguette diberi status warisan dunia UNESCO

PARIS, 1 Disember- Baguette Perancis -- "250 gram kejaiban dan kesempurnaan", dalam kata-kata Presiden Emmanuel Macron, dan salah satu simbol negara yang abadi, diberi status warisan UNESCO pada Rabu.Pastri, dengan bahagian luar yang berkerak dan bahagian tengah yang lembut, kekal sebagai sebahagian daripada kehidupan penduduk Perancis lama selepas stereotaip lain seperti bere.Lebih daripada enam bilion baguette dibakar setiap tahun di Perancis, menurut Persekutuan Kebangsaan Bakeri Perancis."Ia meraikan keseluruhan budaya: aktiviti harian, elemen struktur hidangan, sinonim dengan perkongsian dan kemesraan," kata ketua pengarah UNESCO Audrey Azoulay.Bercakap dari Washington semasa lawatan ke Amerika Syarikat, Macron memuji pengiktirafan UNESCO tersebut."Ini adalah sesuatu yang tidak dapat ditiru," katanya.Status baru baguette hadir pada masa yang mencabar untuk industri.Perancis telah kehilangan kira-kira 400 kedai roti artisanal setiap tahun sejak 1970, daripada 55,000 (satu setiap 790 penduduk) kepada 35,000 hari ini (satu setiap 2,000).Penurunan ini disebabkan oleh oertumbuhan kedai roti perindustrian dan pasar raya luar bandar di kawasan luar bandar, manakala penduduk bandar semakin memilih untuk menukar baguette ham mereka dengan burger.Sekurang-kurangnya seorang pembuat baguette tidak terkesan dengan penganugerahan itu pada masa rakan-rakannya yang lain bergelut dengan kenaikan harga."Ia satu jenaka," kata Francois Pozzoli, seorang tukang roti yang memenangi anugerah di bandar utama Lyon."Pada masa pembuatan roti dan kek berada dalam krisis yang tidak pernah berlaku sebelum ini, penganugerahan ini terasa kurang tepat pada masanya. Tepung naik 10-15%, mentega sekitar 40%, telur 50-60%... Pembuat roti memerlukan sokongan."Namun, tetap menjadi pemandangan biasa untuk melihat orang Perancis dengan beberapa batang kayu di bawah lengan mereka, secara ritual mengunyah hujung roti ketika mereka meninggalkan kedai roti, atau "boulangerie".Terdapat pertandingan kebangsaan, di mana roti dihiris ke bahagian tengah untuk membolehkan hakim menilai tekstur sarang lebahnya serta warna dalamannya, yang sepatutnya krim.Pun begitu, baguette hanya mendapat namanya secara rasmi pada tahun 1920, apabila undang-undang baharu menetapkan berat minimumnya (80 gram) dan panjang maksimum (40 sentimeter)."Pada mulanya, baguette dianggap sebagai produk mewah. Kelas pekerja makan roti desa yang lebih baik," kata Loic Bienassis, dari Institut Sejarah dan Budaya Makanan Eropah, yang membantu menyediakan dokumen UNESCO."Kemudian penggunaannya menjadi meluas, dan kawasan luar bandar dimenangi oleh baguette pada 1960-an dan '70-an," katanya.Sejarah awalnya agak tidak pasti.Ada yang mengatakan roti panjang sudah biasa dimakan abad ke-18; manakala yang lain berpendapat ia mengambil nama daripada ketuhar wap oleh pembuat roti Austria August Zang pada tahun 1830-an.Ada pula satu kisah yang popular mengatakan Napoleon mengarahkan roti dibuat dengan kayu nipis yang lebih mudah dibawa oleh askar.Satu lagi mengaitkan baguette dengan pembinaan metro Paris pada akhir abad ke-19, dan idea bahawa baguette lebih mudah untuk dikoyak dan dikongsi, mengelakkan pertengkaran antara pekerja dan tidak memerlukan alatan seperti pisau. -AFP


Legenda bola sepak Brazil Pele dimasukkan semula ke hospital

SAO PAULO, 1 Disember- Legenda bola sepak Brazil, Pele, 82, dimasukkan semula ke hospital untuk menjalani rawatan susulan."Tiada sebarang situasi yang mencemaskan atau membahayakan nyawa. Kami amat menghargai keprihatinan dan kasih sayang semua!!" kata anak perempuannya Kely Nascimento menerusi hantaran di Instagram.Bekas bintang bola sepak berusia 82 tahun itu menjalani pembedahan kanser kolon pada September 2021 dan telah keluar masuk hospital sejak itu.Dianggap sebagai antara pemain bola sepak terhebat sepanjang zaman, Pele merangkul tiga kejuaraan Piala Dunia FIFA bersama pasukan kebangsaan Brazil pada 1958, 1962, dan 1970.

Legenda bola sepak Brazil, Pele / FOTO AFP

Beliau adalah penjaring terbanyak Brazil, dengan 77 gol bagi 92 perlawanan untuk negaranya. -AFP


Samseng mengamuk bakar rumah, bunuh 12 orang di Kabaret

PORT-AU-PRINCE, 1 Disember- Anggota kumpulan samseng di Haiti membunuh 12 orang dan membakar rumah di sebuah bandar berhampiran ibu negara.Polis dan penduduk telah mengusir samseng dari bandar Kabaret di utara Port-au-Prince beberapa hari lalu tetapi mereka kembali dan menyerang pada malam Selasa, kata Datuk Bandar Joseph Jeanson Guillaume.“Pagi ini kami menemui beberapa mayat rentung,” kata datuk bandar kepada AFP.Geng bersenjata berat yang menguasai sebahagian besar Haiti telah menyasarkan Kabaret selama berbulan-bulan.Kabaret terletak di sepanjang jalan utama, bermakna serangan ke atasnya mengganggu lalu lintas dan perdagangan, kata datuk bandar.Haiti telah terperangkap dalam krisis ekonomi, politik dan keselamatan awam selama bertahun-tahun.Pembunuhan Presiden Jovenel Moise pada Julai 2021 memburukkan lagi krisis, apabila kumpulan samseng berkembang.Pertubuhan Bangsa-Bangsa Bersatu mengatakan terdapat 13,000 pegawai polis dalam pasukan setakat September, seorang untuk setiap 1,000 orang penduduk.Haiti, negara termiskin di benua Amerika, secara rasmi meminta bantuan antarabangsa pada bulan Oktober untuk membantunya mendapatkan semula kawalan tetapi tiada apa-apa hasil daripada rayuan itu. -AFP


Tzield boleh perlahankan penyakit diabetes jenis 1

LOS ANGELES, 1 Disember - Pentadbiran Makanan dan Dadah AS (FDA) baru-baru ini meluluskan terapi baharu bagi memperlahankan permulaan diabetes jenis 1."Ia menyasarkan salah satu punca utama diabetes jenis ini dan boleh melambatkan permulaan penyakit. Lebih baik lagi, ubat itu boleh menjadi petanda era baharu dalam merawat keadaan itu," kata podcast The Economist pada Selasa.Ubat itu, dinamakan Tzield disahkan oleh FDA untuk melambatkan permulaan diabetes jenis 1 peringkat 3 kepada orang dewasa dan pesakit pediatrik 8 tahun ke atas yang kini menghidap diabetes jenis 1 tahap 2, kata Xinhua.Tzield mengikat sel sistem imun tertentu dan melambatkan perkembangan ke tahap 3 diabetes jenis 1, menurut FDA.

Tzield mungkin menyahaktifkan sel imun yang menyerang sel penghasil insulin dan meningkatkan bahagian sel yang membantu menyederhanakan tindak balas imun.Ubat tersebut diberikan melalui infusi intravena sekali sehari selama 14 hari berturut-turut. - BERNAMA


2022 menjadi tahun terpanas Perancis

PARIS, 1 Disember - Walau apa pun suhu tiba pada bulan ini, Perancis kekal menjadi tahun paling panas pada tahun ini, kata perkhidmatan meteorologi kebangsaan Perancis, Meteo France pada Rabu.Katanya, suhu purata bagi tahun ini secara keseluruhan akan melebihi 14.2 darjah celsius, lapor Xinhua.Gelombang haba yang dialami Perancis pada musim panas ini menyebabkan pertambahan kepada 2,816 kematian berbanding rekod lima tahun lalu, kata agensi kesihatan awam Perancis pada awal November.Pada 2022, mengalami keadaan panas terik dan ditambah kemarau teruk di bahagian besar negara, kata Meteo France.

Dijangka hujan tahunan bagi tahun ini dijangka 25% lebih rendah berbanding biasa, tambahnya. - BERNAMA


Singapura, New York bandar paling mahal dunia - EIU

LONDRES, 1 Disember- New York dan Singapura dinamakan sebagai bandar paling mahal di dunia selepas inflasi melonjak tahun ini, menurut tinjauan tahunan yang dibuat pada Khamis.Kedua-dua bandar itu menggantikan Tel Aviv yang menduduki rangking nombor satu tahun lalu, yang jatuh ke tempat ketiga kali ini dalam indeks Kos Sara Hidup Seluruh Dunia daripada Unit Perisikan Ekonomi (EIU) yang berpangkalan di London.Tinjauan itu mendedahkan "kos sara hidup melambung tinggi di bandar-bandar terbesar di dunia ekoran perang di Ukraine dan sekatan pandemik yang berterusan mengganggu rantaian bekalan, terutamanya untuk tenaga dan makanan".New York menduduki tempat teratas buat kali pertama, manakala Damsyik dan Tripoli kekal sebagai bandar termurah.Tinjauan EIU yang dilakukan antara Ogos dan September mendapati, harga dan kos sara hidup melonjak secara purata 8.1% di 172 bandar utama.Tinjauan itu "juga menunjukkan kesan dolar AS yang kukuh pada kedudukan bandar kami", katanya.Sebanyak 50,000 harga seluruh dunia telah ditukar kepada dolar.Mata wang AS telah melonjak tahun ini apabila Rizab Persekutuan menaikkan kadar faedah dengan jumlah yang besar untuk mencuba dan menjinakkan inflasi yang tinggi selama beberapa dekad.Selain New York, Los Angeles dan San Francisco melonjak ke kedudukan sepuluh teratas.Paling mencuri tumpuan, Moscow dan St Petersburg, "yang masing-masing meningkat sebanyak 88 dan 70 tempat apabila harga melonjak di tengah-tengah sekatan Barat dan pasaran tenaga yang menggalakkan menyokong rubel".Upasana Dutt, yang mengetuai penyelidikan, berkata "perang di Ukraine, sekatan Barat ke atas Rusia dan dasar sifar COVID-19 China telah menyebabkan masalah rantaian bekalan yang digabungkan dengan peningkatan kadar faedah dan peralihan kadar pertukaran, telah mengakibatkan kos- krisis kehidupan di seluruh dunia.""Kami dapat melihat dengan jelas impak dalam indeks tahun ini, dengan purata kenaikan kos sara hidup di 172 bandar dalam tinjauan kami adalah yang paling kukuh yang kami lihat dalam tempoh 20 tahun yang mana kami mempunyai data digital," tambahnya.-AFP


Dua maut, berpuluh lagi hilang akibat tanah runtuh di Brazil

RIO DE JANEIRO, 1 Disember- Dua maut manakala berpuluh-puluh lagi hilang akibat tanah runtuh yang memusnahkan sebahagian lebuh raya, di selatan Brazil.Turut tertimbus sekurang-kurangnya 20 kereta dan lori, kata pihak berkuasa pada Rabu.Menurut Ketua Pasukan Kecemasan tempatan, Manoel Vasco hujan lebat menyebabkan aliran lumpur mengalir laju menuruni lereng bukit yang curam dan menyebabkan kemalangan.Jelas beliau, cuaca buruk dan lokasi kejadian yang jauh di pedalaman menyukarkan usaha menyelamat.Angka sebenar mangsa belum dapat dipastikan."Sukar untuk mengetahui jumlah sebenar mangsa. Sebuah kenderaan boleh memuatkan satu hingga lima orang. Kami sedang berusaha dengan anggaran 30 hingga 50 orang hilang," katanya pada sidang akhbar.

(Lokasi tanah runtuh yang memusnahkan sebahagian lebuh raya, di selatan Brazil/FOTO AFP)

Dua mayat ditemukan setakat ini dan enam mangsa terselamat termasuk datuk bandar pantai Guaratuba."Ia amat mengerikan...kami hidup dengan rahmat Tuhan," kata datuk bandar, Roberto Justus, dalam video yang disiarkan di media sosial.Brazil kerap dilanda tanah runtuh yang membawa maut.Pada Februari, lebih 200 orang terbunuh dalam satu siri tanah runtuh di bandar pelancongan Petropolis, Brazil.-AFP


PM Thailand lantik tiga menteri Kabinet baharu

BANGKOK, 1 Disember- Perdana Menteri Thailand Prayuth Chan o-cha pada Rabu melantik tiga anggota kabinet baharu termasuk bekas jurucakap kerajaan, Thanakorn Wangboonkongchana.Menurut Warta Diraja, Thanakorn yang juga ahli parlimen parti pemerintah Palang Pracharath Party (PPRP) dilantik sebagai Menteri di Pejabat Perdana Menteri.Selain itu, Sunthorn Parnsaengthong dilantik sebagai timbalan menteri pertanian dan Naris Khamnurak sebagai timbalan menteri dalam negeri.Sunthorn, 64, bekas naib presiden organisasi pentadbiran wilayah Samut Prakan mengisi kekosongan yang ditinggalkan oleh Thamanat Prompow yang disingkirkan sebagai timbalan menteri pertanian pada 8 September tahun lalu.Naris, 62, Ahli Parlimen Parti Demokrat bagi wilayah Phatthalung pula mengisi jawatan kosong yang ditinggalkan Niphon Bunyamanee yang meletakkan jawatan pada 5 September tahun ini selepas menghadapi pertuduhan mahkamah kerana salahlaku ketika bertugas di Pertubuhan Pentadbiran Wilayah Songkhla pada 2013.

Pelantikan itu dibuat ketika kabinet Prayuth mempunyai masa kira-kira enam bulan sebelum pilihan raya umum akan datang.Pilihan raya umum akan datang perlu dijalankan sebelum 7 Mei tahun depan jika Dewan Rakyat melengkapkan penggal penuh empat tahunnya yang tamat pada 23 Mac akan datang.Mengikut Seksyen 102 Perlembagaan, pilihan raya umum mesti diadakan dalam tempoh 45 hari selepas tamat penggal Dewan pada 23 Mac.Jika Dewan dibubarkan sebelum 23 Mac atau sebelum penggal penuh tamat, SPR akan mengadakan pilihan raya umum sekurang-kurangnya 45 hari selepas pembubaran dan tidak lebih daripada 60 hari selepas pembubaran, mengikut Seksyen 103 Perlembagaan.-BERNAMA